text:
Mafunso Ochokera kwa Owerenga
Kodi munthu wokhala ndi kachikwama ka mlembi konyamuliramo inki ndi zolembera komanso amuna 6 okhala ndi zida zophwanyira, omwe Ezekieli anaona akuimira ndani?
Akuimira Yesu komanso gulu lankhondo lakumwamba limene anagwira nalo ntchito yowononga Yerusalemu komanso limene adzagwire nalo ntchito yowononga dziko la Satanali pa Aramagedo. N’chifukwa chiyani tasintha mmene tinkafotokozera mfundo imeneyi?
Yerusalemu asanawonongedwe mu 607 B.C.E., Ezekieli anaona masomphenya a zoipa zimene zinkachitika mumzindawo komanso mmene mzindawo udzawonongedwere. Iye anaona amuna 6 atanyamula zida zophwanyira. Anaonanso munthu “wovala zovala zansalu” yemwe anali ndi “kachikwama ka mlembi, konyamuliramo inki ndi zolembera.” (Ezek. 8:6-12; 9:2, 3) Munthuyu anauzidwa kuti: “Uyendeyende mumzinda wonse ndipo ulembe . . . chizindikiro pamphumi za anthu amene akuusa moyo ndi kubuula chifukwa cha zonyansa zonse zimene zikuchitika mumzindawu.” (Ezek. 9:4-7) Kodi tikuphunzira chiyani pa masomphenyawa nanga munthu wonyamula kachikwamayu akuimira ndani?
Ezekieli anaona masomphenya amenewa mu 612 B.C.E., ndipo patangodutsa zaka 5 masomphenyawa anakwaniritsidwa koyamba pamene Ababulo anawononga Yerusalemu. Yehova ndi amene anagwiritsa ntchito Ababulowa popereka chilango kwa anthu ake osamvera. (Yer. 25:9, 15-18) Koma sikuti Ababulo anapha anthu onse. Yehova sanalole kuti olungama aphedwe limodzi ndi oipa. Iye anakonza njira yoti Ayuda amene sankagwirizana ndi zoipa zimene zinkachitikazo apulumuke.
Ezekieli sanagwire nawo ntchito yolemba chizindikiro kapena yakupha. Amene anagwira ntchito imeneyi ndi angelo. Choncho ulosiwu umatithandiza kudziwa zimene zinkachitika kumwamba. Yehova anatuma angelo kuti akawononge anthu oipa n’kupulumutsa anthu olungama. *
M’mbuyomu tinkafotokoza kuti munthu wokhala ndi kachikwama ka mlembi akuimira odzozedwa amene atsala padzikoli. Tinkanena kuti anthu amene akumvetsera uthenga umene timalalikira akulembedwa chizindikiro kuti adzapulumuke. Koma taona kuti m’pofunika kusintha mmene tinkamvera mfundo imeneyi. Malinga ndi zimene zili pa Mateyu 25:31-33 udindo woweruza anthu ndi wa Yesu. Pa chisautso chachikulu, iye adzasiyanitsa anthu kuti amene ali ngati nkhosa apulumuke koma amene ali ngati mbuzi awonongedwe.
Ndiyeno malinga ndi zimene tafotokozazi kodi tikuphunzira chiyani pa masomphenya a Ezekieli? Pali mfundo 5 zimene tikuphunzirapo.
Yerusalemu atatsala pang’ono kuwonongedwa, Ezekieli anali ngati mlonda limodzi ndi Yeremiya. Ntchito imeneyi ndi imenenso anagwira Yesaya m’mbuyomo. Masiku ano, Yehova akugwiritsa ntchito kagulu ka odzozedwa kuti azidyetsa anthu ake komanso kuchenjeza ena za chisautso chachikulu. Ndipo antchito apakhomo onse a Khristu akugwira nawo ntchito yochenjeza anthuyi.—Mat. 24:45-47.
Ezekieli sanagwire nawo ntchito yolemba chizindikiro anthu opulumuka ndipo n’chimodzimodzinso ndi anthu a Mulungu masiku ano. Iwo amangolengeza uthenga wa Yehova pogwira nawo ntchito yolalikira yomwe ikutsogoleredwa ndi angelo.—Chiv. 14:6.
M’masiku a Ezekieli, anthu sanalembedwe chizindikiro chenicheni pamphumi pawo. N’chimodzimodzinso masiku ano. Komano kodi iwo amafunika kuchita chiyani kuti mophiphiritsa adzalembedwe chizindikiro choti adzapulumuke? Ayenera kumvetsera uthenga umene ukulalikidwa padziko lonse, kusonyeza makhalidwe achikhristu, kudzipereka kwa Yehova komanso kuthandiza mokhulupirika abale ake a Khristu. (Mat. 25:35-40) Anthu amene amachita zimenezi adzalandira chizindikiro choti ndi oyenera kupulumuka chisautso chachikulu.
Munthu wokhala ndi kachikwama ka mlembi akuimira Yesu Khristu. Pa chisautso chachikulu, iye adzalemba chizindikiro anthu a khamu lalikulu akadzawaweruza kuti ndi nkhosa. Ndiyeno anthuwa adzakhala ndi moyo wosatha padziko lapansi.—Mat. 25:34, 46. *
Masiku ano, amuna 6 onyamula zida zophwanyira, akuimira gulu lankhondo lakumwamba la Yesu lotsogoleredwa ndi Yesuyo. Posachedwapa iwo awononga maboma a anthu n’kuthetsa zoipa zonse.—Ezek. 9:2, 6, 7; Chiv. 19:11-21.
Mfundo zimene tikuphunzira m’masomphenya a Ezekieliwa zikutithandiza kukhulupirira kuti Yehova sadzawononga anthu olungama limodzi ndi oipa. (2 Pet. 2:9; 3:9) Zikutikumbutsanso kufunika kogwira nawo mwakhama ntchito yolalikira chifukwa anthu onse akufunika kuchenjezedwa mapeto asanafike.—Mat. 24:14.
^ ndime 6 Anthu monga Baruki (mlembi wa Yeremiya), Ebedi-meleki Mwitiyopiya komanso Arekabu anapulumuka ngakhale kuti sanalembedwe chizindikiro chooneka. (Yer. 35:1-19; 39:15-18; 45:1-5) Iwo analembedwa chizindikiro chophiphiritsa pamphumi zawo.
^ ndime 12 Akhristu odzozedwa okhulupirika sadzafunika kulandira nawo chizindikirochi. M’malomwake iwo amadindidwa chidindo komaliza akatsala pang’ono kumwalira kapena adzadindidwa chisautso chachikulu chitatsala pang’ono kuyamba.—Chiv. 7:1, 3.


c: text/html

text:
GALAMUKANI! DECEMBER 2013
Kodi Ofalitsa Nkhani Tingawakhulupirire?
Anthu ambiri akamvetsera kapena kuwerenga nkhani, amakayikira ngati ili yoona. Werengani nkhaniyi kuti mudziwe zimene mungachite kuti musamangokhulupirira nkhani iliyonse.
Zochitika Padzikoli
Nkhani zake: Ophunzira kwambiri, matenda a m’mapapo, kusokonezeka powoloka msewu, ndi zina zambiri.
Kodi Ofalitsa Nkhani Tingawakhulupirire?
Werengani kuti mudziwe zimene zingakuthandizeni kudziwa ngati nkhani imene mwawerenga kapena kumvetsera ili yolondola.
Dziko la Brazil
Dziko la Brazil ndi lalikulu pafupifupi hafu ya South America. Werengani kuti mudziwe kumene chikhalidwe cha m’dziko la Brazil chinachokera.
Yesu
Kodi Yesu ndi Mulungu? Kodi Yesu anabadwa liti? Kodi anaukitsidwadi?
Kodi Mungatani Kuti Muzimvetsera Mwamuna Kapena Mkazi Wanu Akamalankhula?
Kumvetsera mwatcheru si luso chabe koma ndi njiranso yosonyezera kuti mnzanuyo mumamukonda. Werengani nkhaniyi kuti mudziwe zimene mungachite kuti muzimvetsera mwamuna kapena mkazi wanu akamalankhula.
Agulugufe Ochita Zinthu Mogometsa
Kwa nthawi yaitali anthu ambiri a ku Ulaya akhala akuchita chidwi kwambiri ndi agulugufe enaake. Akatswiri ofufuza apeza zimene agulugufewa amachita nyengo yozizira ikamayamba.
Mlozera Nkhani wa Magazini a Galamukani! a 2013
Mlozera nkhani wa nkhani zonse zimene zinatuluka m’magazini a Galamukani! a 2013 mogwirizana ndi nkhani zake.
Kuchuluka kwa Zinthu Zimene DNA Imasunga
Werengani kuti mudziwe mmene DNA ilili chipangizo chapamwamba kwambiri chosungira zinthu.
Zina zimene zili pawebusaiti
Kodi Ndingatani Ngati Anthu Ena Akukonda Kunena za Ine?
Kodi mungatani kuti zinthu zabodza zimene anthu akufalitsa zokhudza inuyo zisawononge mbiri yanu?
Kodi Ndiyenera Kudziwa Zotani pa Nkhani Yotumizirana Mameseji ndi Zinthu Zina Zolaula?
Kodi munthu wina amakukakamizani kuti mumutumizire zolaula? Kodi kutumizirana zolaula kuli ndi mavuto otani? Kodi ndi kukopana basi?
Farao Anapatsa Yosefe Udindo Waukulu
Malizitsani kujambula chithunzichi kuti mudziwe chifukwa chake abale ake a Yosefe analephera kumuzindikira.

robotstxt: allowed

filter: keep


text:
25 M’chaka cha 9+ cha ufumu wa Zedekiya, m’mwezi wa 10,+ pa tsiku la 10 la mweziwo, Nebukadinezara+ mfumu ya Babulo anabwera+ ku Yerusalemu pamodzi ndi gulu lake lonse lankhondo. Anabwera kudzachita nkhondo ndi mzindawo ndipo anamanga misasa ndi khoma kuzungulira mzinda wonsewo.+2 Mzindawo unazunguliridwa mpaka chaka cha 11 cha Mfumu Zedekiya.3 M’mwezi wachinayi, pa tsiku la 9,+ njala+ inafika poipa kwambiri mumzindawo, ndipo anthu a m’dzikolo analibiretu chakudya.+4 Ndiyeno khoma la mzindawo linabooledwa,+ ndipo amuna onse ankhondo anathawa usiku kudzera pachipata chimene chinali pakati pa makoma awiri, pafupi ndi munda wa mfumu.+ Akasidi+ anali atazungulira mzinda wonsewo, ndipo mfumuyo inayamba kuthawa+ kulowera cha ku Araba.+5 Gulu lankhondo la Akasidi+ linayamba kuthamangitsa mfumuyo ndipo linaipeza+ m’chipululu cha Yeriko.+ Pamenepo gulu lonse lankhondo la mfumuyo linabalalika n’kuisiya yokha.6 Kenako Akasidiwo anagwira mfumuyo+ n’kupita nayo ku Ribila+ kwa mfumu ya Babulo, kuti akaiuze chigamulo chake.7 Iwo anapha ana a Zedekiya iye akuona,+ kenako Zedekiyayo anam’chititsa khungu.+ Atatero anamumanga ndi maunyolo amkuwa+ n’kupita naye ku Babulo.+8 M’mwezi wachisanu, pa tsiku la 7 la mweziwo, kutanthauza m’chaka cha 19+ cha Mfumu Nebukadinezara ya ku Babulo, Nebuzaradani+ mkulu wa asilikali olondera mfumu, mtumiki wa mfumu ya Babulo, anabwera ku Yerusalemu.+9 Iye anatentha nyumba ya Yehova,+ nyumba ya mfumu,+ nyumba zonse za mu Yerusalemu,+ ndi nyumba ya munthu aliyense wotchuka.+10 Kenako gulu lonse lankhondo la Akasidi, lomwe linali ndi mkulu wa asilikali olondera mfumu uja, linagwetsa mpanda wonse wa Yerusalemu.+11 Anthu ena onse amene anatsala mumzindamo, ndi anthu amene anapita kumbali ya mfumu ya Babulo, ndiponso anthu ena onse,+ Nebuzaradani mkulu wa asilikali olondera mfumu anawatenga kupita nawo ku ukapolo.+12 Ena mwa anthu onyozeka+ a m’dzikolo, mkulu wa asilikali olondera mfumu uja anawasiya kuti akhale olima minda ya mpesa ndi alimi ogwira ntchito mokakamizidwa.+13 Zipilala+ zamkuwa zimene zinali m’nyumba ya Yehova, zotengera zokhala ndi mawilo+ ndi chosungiramo madzi chamkuwa+ zimene zinali m’nyumba ya Yehova, Akasidi anaziphwanyaphwanya n’kutenga mkuwa wake kupita nawo ku Babulo.+14 Akasidiwo anatenganso ndowa, mafosholo, zozimitsira nyale, makapu, ndi ziwiya zonse+ zamkuwa zimene ansembe anali kugwiritsira ntchito potumikira.15 Mkulu wa asilikali olondera mfumu uja anatenga zopalira moto ndi mbale zolowa zomwe zinali zagolide weniweni,+ komanso zomwe zinali zasiliva weniweni.+16 Koma panalibe njira yodziwira kulemera kwa mkuwa wa zipilala ziwiri zija, chosungiramo madzi chimodzi chija, ndi zotengera zokhala ndi mawilo zimene Solomo anapangira nyumba ya Yehova. Panalibe njira yodziwira kulemera kwa mkuwa wa ziwiya zonsezi.+17 Chipilala chilichonse kutalika kwake chinali mikono 18,+ ndipo mutu+ wake unali wamkuwa. Mutuwo kutalika kwake kunali mikono itatu, ndipo maukonde ndi makangaza*+ amene anazungulira mutuwo, onse anali amkuwa. Chipilala chachiwiri chinalinso ndi maukonde ofanana ndi amenewa.18 Mkulu wa asilikali olondera mfumu uja anatenganso Seraya+ wansembe wamkulu, Zefaniya+ wansembe wachiwiri, ndi alonda atatu a pakhomo.+19 Mumzindawo anatengamo nduna imodzi ya panyumba ya mfumu imene inali kuyang’anira amuna ankhondo. Anatenganso amuna asanu kuchokera pa anthu amene ankatha kuonana ndi mfumu mwa amuna amene anali mumzindamo. Komanso anatenga mlembi wa mkulu wa asilikali yemwe anali kusonkhanitsa ankhondo a m’dzikolo, ndi amuna 60 mwa anthu a m’dzikolo amene anali mumzindawo.+20 Nebuzaradani+ mkulu wa asilikali olondera mfumu anatenga anthuwa+ n’kupita nawo ku Ribila kwa mfumu ya Babulo.+21 Mfumu ya Babuloyo inapha anthuwo+ ku Ribila m’dziko la Hamati.+ Choncho Ayuda anachoka kudziko lawo n’kupita ku ukapolo.+22 Ndiyeno Nebukadinezara mfumu ya Babulo, anasankha Gedaliya+ mwana wa Ahikamu+ mwana wa Safani,+ kuti akhale mtsogoleri wa anthu+ amene anatsala m’dziko la Yuda, amene mfumuyo inawasiya mmenemo.23 Akuluakulu onse a magulu ankhondo+ ndi asilikali awo atamva kuti mfumu ya Babulo yasankha Gedaliya, nthawi yomweyo anapita kwa Gedaliya ku Mizipa.+ Akuluakuluwo anali Isimaeli mwana wa Netaniya, Yohanani mwana wa Kareya, Seraya mwana wa Tanumeti Mnetofa, ndi Yaazaniya mwana wa Amaakati, pamodzi ndi asilikali awo.24 Gedaliya analumbirira+ akuluakuluwo ndi asilikali awo kuti: “Musaope kukhala atumiki a Akasidi. Khalani m’dzikoli n’kumatumikira mfumu ya Babulo, ndipo zinthu zikuyenderani bwino.”+25 Tsopano m’mwezi wa 7,+ Isimaeli+ mwana wa Netaniya mwana wa Elisama, anapita kwa Gedaliya pamodzi ndi amuna 10. Isimaeli anali wa m’banja lachifumu. Iye pamodzi ndi amunawo anapha Gedaliya+ ndi Ayuda ndiponso Akasidi amene anali naye pamodzi ku Mizipa.+26 Zitatero, anthu onse, kuyambira wamng’ono mpaka wamkulu ndi akuluakulu a magulu ankhondo, ananyamuka n’kupita ku Iguputo,+ chifukwa anayamba kuopa Akasidi.+27 M’chaka cha 37 cha ukapolo wa Yehoyakini+ mfumu ya Yuda, m’mwezi wa 12, pa tsiku la 27 la mweziwo, chaka chimene Evili-merodaki+ mfumu ya Babulo anakhala mfumu, iye anakomera mtima+ Yehoyakini mfumu ya Yuda ndi kumutulutsa m’ndende.28 Kenako anayamba kulankhula naye zinthu zabwino, ndipo anakweza* ufumu wake kuposa mafumu ena amene anali naye limodzi ku Babulo.+29 Yehoyakini anavula zovala zake za kundende,+ ndipo nthawi zonse anali kudya chakudya+ pamaso pa mfumuyo masiku onse a moyo wake.30 Tsiku lililonse ankapatsidwa chakudya+ kuchokera kwa mfumuyo, masiku onse a moyo wake.
Mawu a M'munsi
^ “Makangaza” ndi mtundu wa chipatso. Ena amati chimanga chachizungu, mwina chifukwa choti njere zake zimaoneka ngati chimanga.
^ Kapena kuti “anaika mpando wake wachifumu pamwamba.”


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
25 Ndiyeno Yehova anauza Mose kuti:+
2 “Uza ana a Isiraeli kuti apereke zopereka kwa ine. Anthu inu mulandire zopereka zanga kwa munthu aliyense amene mtima wake wamulimbikitsa.+
3 Zopereka zimene muyenera kulandira kwa iwo ndi izi: golide,+ siliva,+ mkuwa,+
4 ulusi wabuluu, ubweya wa nkhosa wonyika mu utoto wofiirira, ulusi wofiira kwambiri, nsalu zabwino kwambiri, ndi ubweya wa mbuzi.+
5 Mulandirenso kwa iwo zikopa za nkhosa zonyika mu utoto wofiira, zikopa za akatumbu, matabwa a mthethe,+
6 mafuta a nyale,+ mafuta a basamu+ opangira mafuta odzozera,+ ndi zofukiza zonunkhira.+
7 Komanso mulandire miyala ya onekisi ndi miyala yozika pa efodi+ ndi pachovala pachifuwa.+
8 Ndipo mundipangire malo opatulika, popeza ndiyenera kukhala pakati panu.+
9 Mukapange chihema chopatulika ndi ziwiya zake mogwirizana ndendende ndi zonse zimene ndikukusonyeza.+
10 “Mundipangire Likasa la mtengo wa mthethe,+ mikono iwiri ndi hafu m’litali, mkono umodzi ndi hafu m’lifupi, ndi mkono umodzi ndi hafu msinkhu wake.
11 Kenako ulikute ndi golide woyenga bwino.+ Mkati ndi kunja komwe ulikute ndi golide, ndipo upange mkombero wagolide kuzungulira Likasalo.+
12 Ulipangire mphete zinayi zagolide ndi kuziika pamwamba pa miyendo yake inayi. Mphete ziwiri zikhale mbali imodzi, ndipo mphete zina ziwiri zikhale mbali inayo.+
13 Upangenso mitengo yonyamulira ya mtengo wa mthethe ndi kuikuta ndi golide.+
14 Ulowetse mitengo yonyamulirayo mumphete zija za m’mbali mwa Likasa kuti azinyamulira Likasalo.
15 Mitengo yonyamulirayo izikhala mumphete za Likasalo. Isachotsedwemo.+
16 M’Likasamo uikemo umboni umene ndidzakupatsa.+
17 “Kenako upange chivundikiro chagolide woyenga bwino, mikono iwiri ndi hafu m’litali, ndi mkono umodzi ndi hafu m’lifupi.+
18 Upangenso akerubi awiri agolide. Akhale osula ndipo uwaike kumapeto onse awiri a chivundikirocho.+
19 Uike kerubi mmodzi kumbali imodzi ya chivundikirocho ndi kerubi wina kumbali inayo.+ Akerubiwo uwaike kumbali zonse ziwiri za chivundikirocho.
20 Ndipo akweze mapiko awo m’mwamba ali otambasula, aphimbe chivundikirocho ndi mapiko awo, ndipo akhale moyang’anizana,+ koma nkhope zawo ziweramire pachivundikiro.
21 Chivundikirocho+ uchiike pamwamba pa Likasalo, ndipo m’Likasamo uikemo umboni umene ndidzakupatsa.
22 Ine ndidzaonekera kwa iwe pamenepo ndi kulankhula nawe kuchokera pamwamba pa chivundikiro,+ pakati pa akerubi awiriwo amene ali pamwamba pa likasa la umboni. Kuchokera pamenepo ndidzakulamula zonse zokhudza ana a Isiraeli.+
23 “Ndiyeno upange tebulo+ la mtengo wa mthethe, mikono iwiri m’litali, mkono umodzi m’lifupi ndi mkono umodzi ndi hafu msinkhu wake.
24 Ulikute ndi golide woyenga bwino, ndipo upange mkombero wagolide kuzungulira tebulo lonselo.+
25 Ulipangirenso felemu, muyezo wake chikhatho chimodzi m’lifupi mwake. Felemuli lizungulire tebulo lonse ndipo upange mkombero wagolide pafelemulo.+
26 Tebulolo ulipangire mphete zinayi zagolide ndi kuziika m’makona ake anayi mmene muli miyendo yake inayi.+
27 Mphetezo zikhale pafupi ndi felemu lija kuti muzilowa mitengo yonyamulira tebulolo.+
28 Upangenso mitengo yonyamulira ya mtengo wa mthethe ndi kuikuta ndi golide. Mitengo imeneyi azinyamulira tebulolo.+
29 “Ndiyeno upange mbale zake, zikho, mitsuko ndi mbale zolowa zoti azithirira nsembe zachakumwa. Uzipange ndi golide woyenga bwino.+
30 Ndipo patebulopo uziikapo mkate wachionetsero pamaso panga nthawi zonse.+
31 “Kenako upange choikapo nyale chagolide woyenga bwino. Chimenechi chikhale chosula.+ Choikapo nyalecho chikhale ndi tsinde, nthambi, masamba ofunga duwa, mfundo ndi maluwa.
32 Choikapo nyalecho chikhale ndi nthambi 6, kumbali ina kutuluke nthambi zitatu, ndipo kumbali inayo kutulukenso nthambi zitatu.+
33 Pamalo atatu a nthambi za mbali imodzi, pakhale masamba ofunga duwa opangidwa ngati maluwa a mtengo wa amondi, ndipo masambawo atsatizane ndi mfundo ndi maluwa. Pamalo atatu a nthambi za mbali inayo, pakhalenso masamba ofunga duwa opangidwa ngati maluwa a mtengo wa amondi, ndipo masambawo atsatizane ndi mfundo ndi maluwa.+ Nthambi 6 zotuluka m’choikapo nyalecho zikhale zotero.
34 Ndipo pamalo anayi a choikapo nyalecho pakhale masamba ofunga duwa opangidwa ngati maluwa a mtengo wa amondi, ndipo masambawo atsatizane ndi mfundo ndi maluwa.+
35 Mfundo imodzi ikhale pansi pa nthambi zake ziwiri, mfundo ina ikhalenso pansi pa nthambi zake ziwiri, ndipo mfundo inanso ikhale pansi pa nthambi zinanso ziwiri. Zikhale choncho ndi nthambi 6 zotuluka m’choikapo nyale.+
36 Choikapo nyalecho chikhale ndi mfundo ndi nthambi. Chonsechi chisulidwe monga chiwiya chimodzi, chagolide woyenga bwino.+
37 Ndipo uchipangire nyale 7. Nyalezo ziziyatsidwa kuti ziziunikira patsogolo pake.+
38 Zopanira zake zozimitsira nyale ndi mbale zake zoikamo phulusa la zingwe za nyale, zikhale zagolide woyenga bwino.+
39 Choikapo nyalecho pamodzi ndi ziwiya zake zonsezi azipange pogwiritsa ntchito golide woyenga bwino wolemera talente limodzi.
40 Uonetsetse kuti wazipanga motsatira chitsanzo chimene wasonyezedwa m’phiri.+
Patsani ena
Patsani ena
Ekisodo 25
Baibulo la Dziko Latsopano la Malemba Opatulika
https://www.jw.org/finder?docid=1011452&Book=2&Chapter=25&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D25%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MOYO WATHU WACHIKHRISTU
Tidzagwira Ntchito Yapadera Yogawira Nsanja ya Olonda mu September
Anthu padzikoli akukumana ndi mavuto ambiri ndipo akufunika kuthandizidwa. (Mlal. 4:1) M’mwezi wonse wa September chaka chino, tidzagwira ntchito yapadera yogawira magazini ya Nsanja ya Olonda. Magaziniyi ili ndi nkhani zomwe zingalimbikitse anthu pa mavuto amene akukumana nawo. Tiyeni tidzayesetse kugawira anthu ambiri magazini imeneyi. Popeza tikufuna kudzalankhula ndi anthu pamaso ndi pamaso kuti tiwalimbikitse, tisadzasiye magaziniwa pakhomo lomwe sitinapeze anthu.
ZIMENE TINGANENE
Munganene kuti, “Tonse timakumana ndi mavuto ndipo timafunika kulimbikitsidwa. Koma kodi ndi ndani amene angatithandize tikakhala pamavuto? [Werengeni 2 Akorinto 1:3, 4.] Magaziniyi ikufotokoza mmene Mulungu amatithandizira tikamakumana ndi mavuto.”
Ngati munthuyo akusonyeza kuti akufuna kudziwa zambiri, m’patseni magaziniyo ndipo kenako, . . .
MUONETSENI VIDIYO YAKUTI N’CHIFUKWA CHIYANI TIYENERA KUPHUNZIRA BAIBULO?
Kenako m’pempheni kuti muziphunzira naye Baibulo.
MUFUNSENI FUNSO LIMENE MUDZAKAMBIRANE PA ULENDO WOTSATIRA
Mwachitsanzo mungamufunse kuti, “N’chifukwa chiyani Mulungu amalola kuti anthu azivutika?”


text:
INDONESIA
Abale Ankalengeza za Yehova Molimba Mtima
Kwa zaka zambiri pamene ntchito ya a Mboni za Yehova inali yoletsedwa ku Indonesia, abale ankayesetsa kutsatira malangizo amene Yesu anapereka akuti, “khalani ochenjera ngati njoka koma oona mtima ngati nkhunda.” (Mat. 10:16) Boma litalolanso ntchito yathu, abale ambiri ankafunika kuphunzitsidwa kuti azilalikira “molimba mtima.”—Mac. 4:31.
Mwachitsanzo, abale ndi alongo ena sankafuna kulalikira kunyumba ndi nyumba, koma ankangopita ku maulendo obwereza komanso kukachititsa maphunziro a Baibulo. Enanso ankaopa kulalikira Asilamu, ndipo akafunsidwa kuti ali m’chipembedzo chanji, sankayankha kuti ndi a Mboni za Yehova koma ankangonena kuti ndi Akhristu. Ambiri ankakonda kugwiritsa ntchito Mabaibulo ena m’malo mogwiritsa ntchito Baibulo la Dziko Latsopano * la Chiindoneziya. Ndipo ena ankakana kugawira anthu mabuku, magazini, timapepala komanso zinthu zina.
Mavuto amenewa anayamba pamene ntchito yathu inali yoletsedwa ndipo anapitirirabe ntchito yathu itavomerezedwa. Abale ndi alongo ankachitanso zimenezi chifukwa cha chikhalidwe cha m’dzikoli. Anthu ambiri m’dzikoli, amaona kuti akasiyana maganizo ndi munthu wina, si bwino kutsutsana naye komanso safotokoza maganizo awo momasuka. Ndiye kodi zikanatheka bwanji kuti abalewa asinthe n’kuyamba kulalikira mopanda mantha?
Yehova anathandiza abalewa kudzera mwa abale okhwima mwauzimu. Abalewa ankalangiza mwachikondi onse amene ankachita mantha akamalalikira. (Aef. 4:11, 12) Mwachitsanzo mu 2010, M’bale Stephen Lett wa m’Bungwe Lolamulira, analimbikitsa abale kuti azilengeza dzina la Mulungu kwa anthu onse pogwiritsa ntchito Baibulo la Dziko Latsopano. Mmishonale wina, dzina lake Misja Beerens, anati: “Nkhani imene M’bale Lett anakamba, inathandiza kwambiri ofalitsa kuti asamachite mantha akamalalikira. Inawathandizanso kuti asamaope kuuza ena kuti ndi a Mboni za Yehova komanso kuti azithandiza anthu ena kudziwa zimene Baibulo limanena.”
Asilamu ambiri a ku Indonesia amaganiza kuti a Mboni za Yehova ali m’gulu la matchalitchi achikhristu. Choncho pofuna kuthandiza abale kuthana ndi vuto limeneli, Utumiki wa Ufumu wina unanena kuti: “Ndi bwino kuuza anthu zoti ndife a Mboni za Yehova tikangoyamba kuyankhula nawo. . . . Ndife atumiki a Yehova ndipo tiyenera kuthandiza anthu onse a m’dziko lathu kudziwa dzina lake komanso zimene akufuna kudzachitira anthu m’tsogolo.” M’bale wina yemwe amatumikira pa ofesi ya nthambi, dzina lake Shinsuke Kawamoto, anati: “Kutsatira malangizo amenewa kukuthandiza chifukwa Asilamu ambiri akufuna kudziwa kuti a Mboni za Yehova ndi ndani kwenikweni. Akufuna kudziwa kuti timasiyana bwanji ndi matchalitchi achikhristu ndipo zimenezi zikutipatsa mwayi wowalalikira mosavuta.”
Abale ndi alongo analimbikitsidwanso kuti azigawira magazini ambiri a Nsanja ya Olonda ndi Galamukani! M’bale Lothar Mihank, yemwe ndi wogwirizanitsa ntchito za Komiti ya Nthambi, anati: “Kuti anthu atidziwe bwino ayenera kuwerenga magazini athu. Magaziniwa amachititsa anthu kuti azifuna kudziwa zambiri za ifeyo ndiponso kuti azitilandira bwino tikamawalalikira. Ndiye tikamawagawira magaziniwa, timawapatsa mwayi woti nawonso aphunzire za Yehova.”
Kulalikira M’malo Opezeka Anthu Ambiri N’kothandiza
Mu 2013, ofesi ya nthambi ya ku Indonesia inakhazikitsa njira zatsopano ziwiri zomwe abale a m’Bungwe Lolamulira anavomereza kuti tizigwiritsa ntchito polalikira. Njira yoyamba ndi dongosolo lapadera lolalikira m’malo opezeka anthu ambiri ndipo njira yachiwiri ndi dongosolo la mpingo lolalikira m’malo opezeka anthu ambiri. Njirazi zikuthandiza anthu ambiri a ku Indonesia kuti amve uthenga wabwino.
Amodzi mwa malo oyambirira omwe abale anakhazikitsa kuti azigwiritsa ntchito njira yolalikira m’malo opezeka anthu ambiri, anali pamalo ena ogulitsira zipangizo zamakono ku West Jakarta. Kenako mipingo inayamba kulalikira m’gawo lawo pogwiritsa ntchito timashelefu tamatayala komanso matebulo. Pamene chaka chinkatha, n’kuti abale m’dziko la Indonesia akugwiritsa ntchito matebulo komanso timashelefu topitirira 400. Kodi kulalikira pogwiritsa ntchito njirazi kwathandiza bwanji?
M’bale wina, yemwe ndi mkulu mumpingo wina wa ku Jakarta, dzina lake Yusak Uniplaita, anati: “Tisanayambe kulalikira pogwiritsa ntchito njirazi, mpingo wathu unkaitanitsa magazini 1,200 okha pa mwezi. Koma patangotha miyezi 6, tinayamba kuitanitsa magazini okwana 6,000 pa mwezi. Panopa timaitanitsa magazini okwana 8,000. Komanso timagawira mabuku ndi timabuku tambiri.” Apainiya ena a mumzinda wa Medan ku North Sumatra, anayamba kulalikira pogwiritsa ntchito timashelefu tamatayala m’malo ena atatu komwe kumapezeka anthu ambiri. M’mwezi woyamba, apainiyawa anagawira mabuku okwana 115 komanso magazini pafupifupi 1,800. Pamene miyezi iwiri inkatha, apainiya 60 omwe anali m’malo osiyanasiyana 7, anagawira mabuku 1,200 komanso magazini okwana 12,400. Mmishonale wina, dzina lake Jesse Clark, anati: “Abale ndi alongo akusangalala kwambiri kulalikira pogwiritsa ntchito njira zatsopanozi. Zikuonekeratu kuti ntchito yolalikira ipita patsogolo kwambiri m’dziko la Indonesia. Kulalikira pogwiritsa ntchito njirazi n’kosangalatsa kwambiri ndipo tipitirizabe kuzigwiritsa ntchito.”
Anthu Akumva Uthenga Wabwino M’chinenero Chawo
Dziko la Indonesia ndi limodzi mwa mayiko omwe kuli zinenero zochuluka kwambiri padziko lonse lapansi. * Anthu ambiri a m’dzikoli amayankhula Chiindoneziya. Komabe pali enanso ambiri omwe amayankhula zinenero zina.
Mu 2012, abale a ku ofesi ya nthambi ya ku Indonesia, anachita kafukufuku kuti adziwe ngati n’kofunika kuyamba kumasulira mabuku athu m’zinenero zina. M’bale Tom Van Leemputten anati: “Tinayamba kumasulira mabuku athu m’zinenero 12, zomwe anthu pafupifupi 120 miliyoni amayankhula. Chimodzi mwa zinenerozi chinali Chijava. Abale omwe amamasulira mabuku athu m’Chijava, anagwetsa misozi chifukwa cha chisangalalo ataona kapepala koyambirira komwe anamasulira. Anasangalala chonchi chifukwa anaona kuti tsopano uthenga wabwino wayamba kupezeka m’chinenero chawo.”
Mipingo yambiri ya ku Indonesia inapitirizabe kuchita misonkhano m’Chiindoneziya ngakhale kuti m’madera amene amakhalawo, anthu ambiri amayankhula zinenero zina. M’bale Lothar Mihank anati: “Mu 2013, ine ndi mkazi wanga Carmen, tinakachita msonkhano wa masiku awiri pachilumba cha Nias ku North Sumatra. Pamsonkhanowo panali anthu 400 ndipo ambiri ankayankhula Chiniyasi. Tsiku loyamba nkhani zonse zinakambidwa m’Chiindoneziya. Ndiyeno ndinafunsa abale omwe ankafunika kukamba nkhani tsiku lotsatira ngati angakwanitse kukamba nkhani m’Chiniyasi. Atavomera, tinalengeza kuti nkhani za tsiku lotsatiralo zidzakambidwa m’Chiniyasi. Zimenezi zinachititsa kuti anthu oposa 600 abwere tsiku lotsatira moti holo imene tinkachitira msonkhanowo inadzadza kwambiri.” Nayenso mkazi wake Carmen anati: “Zinkachita kuonekeratu kuti tsiku lachiwirilo, anthu onse akumvetsera kwambiri nkhanizo m’Chiniyasi poyerekeza ndi tsiku loyamba lomwe zinali m’Chiindoneziya. Anthuwo ankasangalala kumvetsera uthenga wa m’Baibulo m’chinenero chimene amachimva bwino.”
Nawonso anthu omwe ali ndi vuto losamva, ali ndi mwayi wophunzira Baibulo m’chinenero chawo. Kuyambira mu 2010, omasulira mabuku m’chinenero chamanja cha ku Indonesia, anamasulira timabuku 7 komanso timapepala 8 ta m’chinenerochi. Kuwonjezera pamenepa, ofesi ya nthambi inavomereza kuti pachitike makalasi 24 ophunzitsa anthu chinenero chamanja, ndipo anthu opitirira 750 analowa nawo makalasiwa. Panopa ku Indonesia kuli mipingo ndi magulu okwana 23 omwe amalalikira anthu pafupifupi 3 miliyoni amene ali ndi vutoli.
Panopa, omasulira mabuku ku Indonesia amamasulira mabuku m’zinenero 37 za m’dzikoli. Omasulirawa alipo 117 komanso pali anthu ena 50 omwe amawathandizira. Anthu onsewa amagwira ntchito yomasulirayi m’madera okwana 19.
^ ndime 2 Baibulo la Dziko Latsopano lathunthu la Chiindoneziya, linatulutsidwa mu 1999. Abale anamasulira Baibuloli pa nthawi imene ntchito yathu inali yoletsedwa ku Indonesia ndipo anagwira ntchitoyi kwa zaka 7. Patatha zaka zingapo, mavoliyumu awiri a Insight on the Scriptures ndiponso Watchtower Library ya pa CD, zinatulutsidwa m’Chiindoneziya. Kunena zoona abale amenewa anagwira ntchito yotamandika zedi.
^ ndime 2 Ku Indonesia kuli zinenero 707 ndipo ku Papua New Guinea, dziko lomwe lili chakum’mawa pafupi ndi dziko la Indonesia, kuli zinenero 838.


text: 31 Ndiyeno Yehova anapitiriza kulankhula ndi Mose, kuti:2 “Inetu ndikuitana ndi kutchula dzina Bezaleli+ mwana wamwamuna wa Uri, mwana wa Hura wa fuko la Yuda.+3 Ndipo ndidzam’patsa mzimu wa Mulungu kuti akhale wanzeru, wozindikira, wodziwa zinthu, ndi kuti akhale mmisiri waluso pa ntchito ina iliyonse.+4 Ndidzam’patsa mzimuwo kutinso akhale wotha kulinganiza kapangidwe ka zinthu, kupanga zinthu zagolide, zasiliva ndi zamkuwa,+5 waluso lolemba pamiyala mochita kugoba+ ndi wodziwa kupanga zinthu zina zilizonse zamatabwa.+6 Ndipo inetu ndaika Oholiabu mwana wamwamuna wa Ahisama wa fuko la Dani+ kuti athandize Bezaleli. Komanso ndaika nzeru mumtima wa munthu aliyense waluso, kuti apange zonse zimene ndakulamulazi:+7 chihema chokumanako,+ likasa+ la umboni, chivundikiro chimene chili pamwamba pake,+ ndi zipangizo zonse za m’chihema.8 Kutinso apange tebulo ndi zipangizo zake,+ choikapo nyale chagolide woyenga bwino ndi zipangizo zake zonse,+ guwa lansembe zofukiza,+9 guwa lansembe yopsereza ndi zipangizo zake zonse,+ beseni ndi choikapo chake,+10 zovala zosokedwa bwino ndi zovala zopatulika za Aroni wansembe, zovala za ana ake zoti azivala potumikira monga ansembe,+11 mafuta odzozera, ndi zofukiza zonunkhira za pamalo opatulika.+ Iwo adzapanga zonse malinga ndi zimene ndakulamula.”12 Kenako Yehova anauzanso Mose kuti:13 “Koma iwe uuze ana a Isiraeli kuti, ‘Muonetsetse kuti muzisunga masiku anga a sabata,+ pakuti ndi chizindikiro pakati pa ine ndi inu m’mibadwo yanu yonse, kuti mudziwe kuti ine Yehova ndakusankhani kukhala opatulika.+14 Muzisunga sabata chifukwa ndi lopatulika kwa inu.+ Amene walinyoza ayenera kuphedwa ndithu.+ Aliyense wogwira ntchito pa tsikuli ayenera kuphedwa kuti asakhalenso pakati pa anthu amtundu wake.+15 Muzigwira ntchito masiku 6, koma tsiku la 7 likhale sabata lopuma pa ntchito zonse.+ Limeneli ndi tsiku lopatulika kwa Yehova. Aliyense wogwira ntchito pa tsiku la sabata adzaphedwa ndithu.16 Ana a Isiraeli azisunga sabata, ndipo azichita zimenezi m’mibadwo yawo yonse. Limeneli ndi pangano mpaka kalekale.+17 Chimenechi n’chizindikiro pakati pa ine ndi ana a Isiraeli mpaka kalekale,+ chifukwa m’masiku 6, Yehova anapanga kumwamba ndi dziko lapansi, ndipo pa tsiku la 7 anapuma pa ntchito yake.’”+18 Ndiyeno atamaliza kulankhula naye paphiri la Sinai, anapatsa Mose miyala iwiri yosema ya Umboni,+ miyala yolembedwapo mawu ndi chala cha Mulungu.+


text: 17 Iwo tsopano anayenda kudutsa ku Amfipoli ndi ku Apoloniya ndipo anafika ku Tesalonika,+ kumene kunali sunagoge wa Ayuda.2 Choncho mwachizolowezi chake,+ Paulo analowa m’sunagogemo, ndipo kwa masabata atatu anakambirana nawo mfundo za m’Malemba.+3 Iye anali kufotokoza ndi kusonyeza umboni wolembedwa powatsimikizira kuti kunali koyenera kuti Khristu avutike+ ndi kuuka kwa akufa.+ Anali kunena kuti: “Yesu amene ndikumulalikira kwa inu, ndiye Khristu.”+4 Zotsatira zake, ena mwa iwo anakhala okhulupirira+ ndipo anagwirizana ndi Paulo ndi Sila.+ Ndipo khamu lalikulu la Agiriki opembedza Mulungu, ndi amayi ambiri olemekezeka anachitanso chimodzimodzi.5 Koma Ayuda anachita nsanje,+ ndipo anatengana ndi anthu ena oipa, anthu osowa chochita amene anali kungokhala pamsika. Iwowa anapanga gulu lachiwawa ndi kuyambitsa chipolowe mumzindamo.+ Kenako anakhamukira kunyumba ya Yasoni,+ kukafuna atumwiwo kuti awatulutsire ku gulu lachipolowelo.6 Atalephera kuwapeza, anakokera Yasoni ndi abale ena kwa olamulira a mzindawo, akufuula kuti: “Anthu awa amene abweretsa mavuto+ padziko lapansi kumene kuli anthu, tsopano akupezekanso kuno,7 ndipo Yasoni anawalandira bwino. Anthu onsewa akuchita zotsutsana ndi malamulo+ a Kaisara. Akunena kuti eti kulinso mfumu ina+ dzina lake Yesu.”8 Ndi mawu amenewa, iwo anautsa mkwiyo wa khamu la anthu lija ndi olamulira a mzindawo.9 Pamenepo olamulira a mzindawo analipiritsa Yasoni ndi enawo ndalama, kenako anawamasula.10 Kutangoda,+ abale anatulutsa Paulo ndi Sila ndi kuwatumiza ku Bereya. Iwo atafika kumeneko, analowa m’sunagoge wa Ayuda.11 Koma anthu a ku Bereya anali a mtima wofuna kuphunzira kuposa a ku Tesalonika aja. Iwowa analandira mawu a Mulungu ndi chidwi chachikulu kwambiri, ndipo tsiku ndi tsiku anali kufufuza+ Malemba+ mosamala kuti atsimikizire ngati zimene anamvazo zinalidi zoona.+12 Chotero ambiri a iwo anakhala okhulupirira, chimodzimodzinso akazi ndi amuna ambiri otchuka+ achigiriki.13 Koma Ayuda ochokera ku Tesalonika atamva kuti Paulo akufalitsanso mawu a Mulungu ku Bereya, anapitanso kumeneko kukayambitsa chipolowe+ ndi kuchititsa anthuwo kukwiyira+ atumwiwo.14 Nthawi yomweyo abale anatumiza Paulo kuti apite kunyanja.+ Koma Sila ndi Timoteyo anatsalira kumeneko.15 Ndipo anthu amene anaperekeza Paulo anakamufikitsa ku Atene. Koma anabwerera atatumidwa kuti akauze Sila ndi Timoteyo+ kuti amutsatire msanga.16 Pamene Paulo anali kuwayembekezera ku Atene, mtima unamuwawa kwambiri+ poona kuti mumzindawo mwadzaza mafano.17 Choncho ali m’sunagoge anayamba kukambirana ndi Ayuda+ ndi anthu ena opembedza Mulungu. Ndipo tsiku ndi tsiku analinso kukambirana ndi anthu amene anali kuwapeza pamsika.+18 Koma ena anzeru za dziko, Aepikureya ndi Asitoiki+ anayamba kutsutsana naye. Ndipo ena anali kunena kuti: “Kodi nayenso wobwetuka uyu akufuna kunena chiyani?”+ Enanso anali kunena kuti: “Akuoneka kuti ndi wofalitsa za milungu yachilendo.” Ananena zimenezi chifukwa chakuti Paulo anali kulengeza uthenga wabwino wa Yesu ndi za kuuka kwa akufa.+19 Choncho anamugwira n’kupita naye kubwalo la Areopagi, ndi kunena kuti: “Kodi tingadziweko za chiphunzitso chatsopanochi+ chimene iwe ukuphunzitsa?20 Chifukwatu zimene ukufotokozazi ndi zinthu zachilendo m’makutu mwathu. Choncho tikufuna tidziwe tanthauzo la zimenezi.”+21 Ndipotu nzika zonse za mu Atene ndi alendo ogonera kumeneko, anali kuthera nthawi yawo yonse yopuma akufotokoza kapena kumvetsera nkhani yatsopano.22 Tsopano Paulo anaimirira pakati pa bwalo la Areopagi+ ndi kunena kuti:“Amuna inu a mu Atene, ndaona kuti pa zinthu zonse mumaopa kwambiri milungu+ kuposa mmene ena amachitira.23 Mwachitsanzo, pamene ndinali kudutsa ndi kuyang’anitsitsa zinthu zimene mumalambira, ndapezanso guwa lansembe lolembedwa kuti ‘Kwa Mulungu Wosadziwika.’ Chotero ine ndikulalikira kwa inu za Mulungu wosadziwika amene mukumulambirayo.24 Mulungu amene anapanga dzikoli ndi zinthu zonse zili mmenemu, sakhala mu akachisi opangidwa ndi manja.+ Iye ndiye Ambuye wakumwamba ndi dziko lapansi.+25 Komanso satumikiridwa ndi manja a anthu ngati kuti amasowa kanthu,+ chifukwa ndi iyeyo amene amapatsa anthu onse moyo,+ mpweya,+ ndi zinthu zonse.26 Ndipo kuchokera mwa munthu mmodzi+ anapanga mtundu wonse wa anthu,+ kuti akhale padziko lonse lapansi.+ Iye anakhazikitsa nthawi zoikidwiratu+ komanso anaika malire achikhalire a malo oti anthu azikhala.+27 Anachita zimenezi kuti anthuwo afunefune Mulungu,+ amufufuzefufuze ndi kumupezadi,+ ngakhale kuti kwenikweni, iye sali kutali ndi aliyense wa ife.28 Pakuti chifukwa cha iye tili ndi moyo, timayenda ndipo tilipo,+ monga mmene andakatulo+ ena pakati panu anenera kuti, ‘Pakuti ndife mbadwa zake.’29 “Popeza kuti ndife mbadwa za Mulungu,+ tisaganize kuti Mulunguyo+ ali ngati golide, siliva, mwala kapena chilichonse chosemedwa mwa luso ndi nzeru za munthu.+30 Zoona, Mulungu analekerera nthawi ya kusadziwa koteroko,+ koma tsopano akuuza anthu kwina kulikonse kuti onse alape.+31 Chifukwa wakhazikitsa tsiku limene akufuna kudzaweruza+ m’chilungamo dziko lapansi kumene kuli anthu, kudzera mwa munthu amene iye wamuika. Ndipo wapereka chitsimikizo kwa anthu onse mwa kumuukitsa+ kwa akufa.”32 Ndiyeno anthuwo atamva za kuuka kwa akufa, ena anayamba kuseka monyodola,+ pamene ena anati: “Chabwino, udzatiuzenso zimenezi nthawi ina.”33 Choncho Paulo anachoka pakati pawo.34 Koma anthu ena anakhala kumbali yake ndipo anakhala otsatira a Yesu. Ena mwa iwo anali Diyonisiyo, woweruza m’bwalo la Areopagi,+ mayi wina dzina lake Damarisi ndi ena ambiri.


text:
Mwambo wa Omaliza Maphunziro a Kalasi ya Nambala 137 ya Sukulu ya Giliyadi Yophunzitsa Baibulo
Pa September 13, 2014, ophunzira a kalasi ya nambala 137 ya Sukulu ya Giliyadi Yophunzitsa Baibulo anamaliza maphunziro awo. Mwambo womaliza maphunzirowa unachitikira ku Patterson m’chigawo cha New York komwe kuli likulu la maphunziro la Mboni za Yehova. Sukuluyi imaphunzitsa atumiki a Mboni za Yehova omwe akhala akutumikira kwa nthawi yaitali. Imawathandiza kuti awonjezere luso lawo polimbikitsa ndi kuthandiza anthu m’mipingo komanso m’maofesi a nthambi a kumene akutumikira. Anthu ena anaonera mwambowu ku likulu la maphunzirowa ku Patterson, pomwe ena anaonera pa TV m’madera ena a ku Canada, Jamaica, Puerto Rico, ndi ku United States komweko. Anthu onse amene anaonera mwambowu anakwana 12,333.
A Samuel Herd, omwe ndi a m’Bungwe Lolamulira la Mboni za Yehova, ndi amene anali tcheyamani pa mwambowu. Iwo anayamba n’kufotokoza mmene maganizo a Yehova alili apamwamba kuposa athu. (Yesaya 55:8, 9) Ananena kuti ngakhale kuti ophunzira a m’kalasiyi aphunzira zinthu zambiri zokhudza Mulungu, zili ngati angoyepula pamwamba kapena kuti angodziwa “kambali kakang’ono chabe ka zochita zake.” (Yobu 26:14) M’bale Herd ananenanso kuti nthawi zonse tikasonkhana kuti tiphunzire maganizo a Mulungu timapindula, choncho onse amene aonere mwambowu apindulanso.
“Khalidwe Limene Mzimu Woyera Umatulutsa ndi . . . Kuleza Mtima.” (Agalatiya 5:22) A John Larson, a m’Komiti ya Nthambi ya ku United States, anafotokoza mfundo ziwiri zokhudza mmene tingasonyezere khalidwe la kuleza mtima, lomwe ndi limodzi mwa makhalidwe amene mzimu woyera umatulutsa. Choyamba, timafunika kulezera mtima Yehova. Tizichita zimenezi iye akamatiphunzitsa ndi kutithandiza kuti tikhale olimba m’chikhulupiriro. (1 Petulo 5:10) Chitsanzo chabwino kwambiri pa nkhaniyi ndi Abulahamu. Iye analeza mtima pamene Yehova ankamuphunzitsa komanso pamene ankayembekezera kuti Yehova akwaniritse zimene anamulonjeza.
Mfundo yachiwiri, tiyenera kumadzilezera mtima tokha. Ophunzirawa atamaliza maphunziro awo, akhoza kumayembekezera zinthu zambiri. Ndiye ngati atayamba utumiki wawo koma zimene amayembekezerazo osachitika, akhoza kumadzifunsa kuti, ‘Kodi vuto langa n’chiyani?’ Malinga ndi zimene zinam’chitikira, M’bale Larson anawatsimikizira kuti akhoza kuthana ndi mavuto ngati atamadzilezera mtima komanso akamatumikira Mulungu modzipereka pamene iye akumalizitsa kuwaphunzitsa.
“Mitima Yanu Ikhale Yodzichepetsa Kuti Mukhale ndi Moyo Kosatha.” M’bale Anthony Morris wa m’Bungwe Lolamulira ndi amene anakamba nkhaniyi, ndipo inachokera pa Salimo 22:26. Mbali yomaliza ya vesili imanena kuti “mitima yanu ikhale ndi moyo kosatha.” Kuti tidzalandire moyo wosathawu tiyenera kukhala odzichepetsa. M’bale Morris ananena kuti Yehova akhoza kusiya kutigwiritsa ntchito ngati sindife odzichepetsa. Mkhristu aliyense ngakhale amene watumikira Mulungu kwa nthawi yaitali akhoza kuiwala mfundo yofunika kwambiri yakuti ayenera kukhala wodzichepetsa ngati mmene Yesu Khristu analili.
M’Baibulo muli zitsanzo za anthu amene anasonyeza kudzichepetsa ndi amene anasonyeza kudzikuza. Herode Agiripa anasonyeza kudzikuza chifukwa analandira ulemerero umene unayenera kupita kwa Mulungu. Zimenezi zinachititsa kuti mngelo wa Mulungu amukanthe ndipo kenako “anadyedwa ndi mphutsi n’kumwalira.” (Machitidwe 12:21-23) Koma Petulo anasonyeza kudzichepetsa pamene Yesu anamudzudzula chifukwa chosaganiza “maganizo a Mulungu, koma maganizo a anthu.” Iye sanakhumudwe kapena kukwiyira Yesu. (Mateyu 16:21-23) Petulo anavomereza kulangizidwa ndipo ndi chitsanzo chabwino pa nkhani ya kudzichepetsa.
Pambuyo pa maphunzirowa, ophunzira ena anatumizidwa kuti azikatumikira ku maofesi a nthambi a Mboni za Yehova. Ndipo M’bale Morris anawachenjeza kuti akakakhala odzikuza sakasangalala ndi utumiki. Komatu zimakhala zovuta kuti munthu adziwe kuti ndi wodzikuza. Pofuna kuthandiza ophunzirawa kumvetsa mfundoyi, iye anafotokoza zomwe m’bale wina anachita akulu atamudzudzula chifukwa chosadzichepetsa. M’baleyu analemba kalata ku ofesi ya nthambi n’kunena kuti, “Ine ndine munthu wodzichepetsa kwambiri ndipo sindinaonepo munthu wodzichepetsa kuposa ine.” M’bale Morris analangiza ophunzirawa kuti asakhale ndi mtima umenewu. Iwo angapitirize kukhala odzichepetsa pokhapokha ngati atapewa kudziona ngati apamwamba chifukwa cha udindo wawo. Angapewenso kudzikudza ngati atazindikira kuti amene ali ndi udindo waukulu ndi Yehova Mulungu komanso Yesu Khristu.
“Akafuna Kupereka Mzimu Sachita Kuyeza Pamuyezo.” (Yohane 3:34) A Michael Burnett, omwe ndi mmodzi mwa alangizi a sukulu ya Giliyadi anakumbutsa ophunzirawa kuti mzimu woyera ukawathandiza kuthana ndi mavuto kapena nkhawa zomwe azikakumana nazo pa utumiki umene angapatsidwe. Mzimu wa Mulungu unathandiza Bezaleli kuti akwanitse kupanga chihema ngakhale kuti inali ntchito yovuta kwambiri. (Ekisodo 35:30-35) Mzimu wa Mulungu unathandizanso Bezaleli kuti aziphunzitsa ena ntchitoyi. Mzimu woyera ungathandizenso amene amaliza maphunziro a Giliyadi pokhapokha ngati azitsatira mfundo za m’Malemba zimene aphunzira m’kalasi.
M’nthawi ya Bezaleli, akazi a ku Isiraeli nawonso ankathandiza pa ntchito yomanga chihema. (Ekisodo 35:25, 26) Alongo amene anali m’kalasi ya Giliyadiyi nawonso asonyeza kuti ndi ‘akazi aluso’ chifukwa chakuti akuthandiza kwambiri amuna awo. Pomaliza nkhani yake, M’bale Burnett analimbikitsa ophunzirawa kuti: “Muziyesetsa kukhala odzichepetsa komanso omvera pogwiritsa ntchito maluso anu achibadwa. Mukatero, Yehova adzakupatsani mzimu wake woyera mosachita kuyeza.”
“Kodi Mudzavina Ndi Ine?” M’bale Mark Noumair yemwe ndi wothandiza Komiti Yoona za Ntchito Yophunzitsa ya Bungwe Lolamulira ndi amene anakamba nkhaniyi. Iye anagwiritsa ntchito chitsanzo cha zimene Mfumu Davide inachita pa nthawi imene inapititsa likasa la pangano ku Yerusalemu. (2 Samueli 6:12-14) Pa nthawiyo, Davide anasonyeza kudzichepetsa chifukwa anavina mosangalala ndi “akapolo aakazi a atumiki ake.” (2 Samueli 6:20-22) Akapolo aakaziwa anasangalala kwambiri chifukwa anavina ndi Mfumu Davide ndipo zimenezi zinali zosaiwalika pa moyo wawo. M’bale Noumair analimbikitsa ophunzirawa kuti nawonso ‘azikavina ndi akapolo aakazi.’ Iye anafunsa ophunzirawa kuti: “Kodi mukayesetsa kuthandiza anthu amene alibe udindo ulionse kapenanso omwe ali ndi maudindo ochepa?” Kenako anawalimbikitsa kuti: “Muzikayesetsa kulemekeza anthu chifukwa chakuti amasonyeza makhalidwe achikhristu.”
Ophunzirawa angasonyeze kuti amatsanzira Yehova ngati angapitirize kukonda anthu mosayang’ana nkhope. (Salimo 113:6, 7) Iwo analimbikitsidwanso kuti asakasiye kusonyeza mtima wodzichepetsa ngakhale pa nthawi imene anthu omwe akutumikira nawo akulephera kusonyeza mtima wodzichepetsa. M’bale Noumair ananenanso kuti: “Musamakadzione kuti ndinu apamwamba kuposa ena. Ndipo muzikasamalira nkhosa za Yehova mmene iye angazisamalire.”
“Kuchitira Umboni pa Nthawi Iliyonse Yoyenera.” M’bale William Samuelson wa mu Dipatimenti Yoyang’anira Sukulu Zophunzitsa Atumiki a Mulungu anafotokoza kuti Paulo ndi chitsanzo chabwino pa nkhani yolalikira uthenga wabwino pa mpata uliwonse. (Machitidwe 17:17) M’baleyu anapempha ophunzira ena kuti asonyeze zinthu zosangalatsa zimene zinawachitikira muutumiki wa kumunda pa nthawi ya maphunziro awo. Mwachitsanzo, banja lina linakumana ndi mayi wina wogulitsa m’sitolo ya zakudya. Banjali linadikira kuti anthu achepe kaye m’sitolomo, kenako linaonetsa mayiyo vidiyo ya mutu wakuti, N’chifukwa Chiyani Tiyenera Kuphunzira Baibulo? Linamusonyezanso webusaiti ya jw.org kuti awerenge nkhani za m’chinenero chake, chomwe ndi Chilaoti. Tsiku lina banjali linapitanso kwa mayiyu ndipo linakapitiriza kukambirana moti mayiyu anayamba kuchita chidwi ndi uthenga wa m’Baibulo.
“Pitirizani Kudzipereka pa Ntchito ya Ufumu.” A William Nonkes, omwe amagwira ntchito mu Dipatimenti ya Utumiki ku ofesi ya nthambi ya ku United States anafunsa mafunso ophunzira 4. Ngakhale kuti anadzipereka kale kuti atumikire Mulungu potsatira zimene lemba la Yesaya 6:8 limanena, zimene anaphunzira kusukuluyi zinawathandiza kuti akhale odzipereka kwambiri pomutumikira. Mlongo Snolia Maseko ananena kuti zimene waphunzira kusukulu ya Giliyadi zamuthandiza kuzindikira mbali zimene angayesetse kuchita bwino. Mwachitsanzo, anazindikira mmene angagwiritsire ntchito nthawi mwanzeru tsiku lililonse ngakhale kuti amakhala atachita kale zambiri pa tsikulo. Iye ananena kuti: “Maphunzirowa andithandiza kuti ndizichita zambiri zimene ndinkaganiza kuti sindingakwanitse.” M’bale Dennis Nielsen anaphunzira mmene mfundo ya pa Zefaniya 3:17 ingamuthandizire kuti asamafooke akakhala mu utumiki. Iye anati: “Ndikakhala kuti sindikuona zotsatira za ntchito yanga mu utumiki, nthawi zonse ndizikumbukira kuti Yehova akufuula mosangalala ndipo inenso ndiyenera kumafuula mosangalala.”
“Onetsetsani Mbalame Zam’mlengalenga.” (Mateyu 6:26) A Stephen Lett a m’Bungwe Lolamulira anakamba nkhani yaikulu pamwambowu. Iwo ananena zinthu zambiri zimene tingaphunzire pa zimene Yesu anaphunzitsa kuti ‘tizionetsetsa,’ kapena kuti tizichita chidwi kwambiri ndi mbalame.
Mwachitsanzo, tingaphunzire kuti Yehova angatisamalire monga mmene amasamalira mbalame. Ifeyo ndife anthu a “m’nyumba ya Mulungu,” ndipo amatitsimikizira kuti adzasamalira anthu “a m’banja lake.” (1 Timoteyo 3:15; 5:8) Komabe tiyenera kuchita mbali yathu ngati mmene mbalame zimachitira. Izo zimafunafuna chakudya chimene Mulungu amapereka. Ifenso tiyenera “kufunafuna ufumu choyamba” kuti tilandire madalitso amene Mulungu amapereka.
M’bale Lett ananenanso kuti mbalame zambiri zikaona chinthu choopsa zimalira pofuna kuchenjezana. Ifenso timachenjeza anzathu tikaona kuti akufunika kuchenjezedwa. Mwachitsanzo, timachita zimenezi tikaona kuti m’bale wathu “wapatuka n’kuyamba kulowera njira yolakwika mosazindikira.” (Agalatiya 6:1) Komanso tikamalalikira, timachenjeza anthu za “tsiku la Yehova” lomwe layandikira kwambiri. (Zefaniya 1:14) M’bale Lett anafotokozanso chitsanzo cha zimene mbalame zina zimachita zikamasamuka. Mbalamezi zimatha kuuluka n’kudutsa m’mapiri aatali. Mofanana ndi zimenezi, Yehova amatithandiza kuthana ndi mavuto amene angaoneke ngati ovuta kuthana nawo.
Mawu Omaliza. Ophunzira atalandira madipuloma awo, mmodzi mwa ophunzirawo anawerenga kalata yoyamikira imene onse analemba. Kenako M’bale Herd ananena mawu omaliza a mwambowu. M’baleyu anayerekezera zimene munthu angachite kuti adziwe maganizo a Yehova ndi zimene oika njanji za sitima amachita. Amafunika kukhoma kwambiri njanjiyo ndi zitsulo zolimba n’cholinga choti njanjiyo ikhale yolimba kwambiri. Mofanana ndi zimenezi, analimbikitsa ophunzirawo kuti apitirize kuganizira zimene anaphunzira kusukulu ya Giliyadi. M’baleyu ananena kuti: “Muzikhala ndi nthawi yokwanira yokhomereza maganizo a Yehova m’mitima yanu ndipo muziwagwiritsa ntchito pamoyo wanu. Mukatero, mudzadalitsidwa kwambiri.”


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Ukraine
Lvivska Street 64
Briukhovychi
79491 LVIV
UKRAINE
+38 032-240-9200
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:00 p.m. mpaka 4:00 p.m.
Nthawi yonse: Ola limodzi ndi hafu
Zimene Timachita
Timayang’anira ntchito yophunzitsa anthu Baibulo ku Ukraine imene mipingo yoposa 1,700 ya Mboni za Yehova ikugwira komanso ntchito yomanga Nyumba za Ufumu m’dzikoli. Timamasulira mabuku ofotokoza nkhani za m’Baibulo m’Chiyukireniya.


text:
Nkhani 1: Mulungu Ayamba Kupanga Zinthu
ZINTHU zabwino zimene tiri nazo zachokera kwa Mulungu. Iye anapanga dzuwa lidziunikira masana, ndi mwezi ndi nyenyezi kuti tikhale ndi kuunika usiku. Ndipo Mulungu anapanga dziko lapansi kuti tikhalepo.
Koma dzuwa, mwezi, nyenyezi ndi dziko lapansi sizinali zoyamba kupangidwa ndi Mulungu. Kodi mukudziwa choyamba? Mulungu anayamba kupanga anthu onga iye. Sitingaone anthu’wa, monga momwe sitingaonere Mulungu. M’Baibulo amene’wa amachedwa angelo. Mulungu anapanga angelo kukhala naye kumwamba.
Mngelo woyamba kupangidwa ndi Mulungu anali wapadera kwambiri. Ndiye Mwana woyamba wa Mulungu, ndipo anagwira ntchito ndi Atate wake. Anathandiza Mulungu kupanga dzuwa, mwezi, nyenyezi ndipo’nso dziko lathu lapansi.
Kodi dziko lapansi linali lotani pa nthawi’yo? Poyamba palibe akanakhala pa dziko lapansi. Panalibe kanthu kusiyapo chinyanja pa mtunda wonse. Koma Mulungu anafuna kuti anthu akhalepo. Chotero anayamba kutikonzera zinthu. Kodi anachitanji?
Eya, choyamba dziko’lo linafunikira kuunika. Chotero Mulungu anachititsa kuunika kuchokera ku dzuwa kuwalira dziko. Anapanga kuti pakhale usiku ndi usana. Kenako Mulungu anapangitsa mtunda kutundumuka pa madzi a nyanja’wo.
Poyamba panalibe kanthu pa mtundapo. Panali ngati chithunzi mukuona apa’chi. Panalibe maluwa, mitengo kapena zinyama. Munalibe ngakhale nsomba m’nyanjamo. Mulungu anali ndi ntchito yoti achite yochuluka kupanga dziko lapansi labwino’di kwa zinyama ndi anthu kukhalapo.
Yeremiya 10:12; Akolose 1:15-17; Genesis 1:1-10.
Mafunso
- Kodi zinthu zonse zabwino zinachokera kuti, ndipo kodi mungapereke chitsanzo cha zinthu zimenezi?
- Kodi chinthu choyamba chimene Mulungu analenga n’chiyani?
- N’chifukwa chiyani mngelo woyamba anali wapadera kwambiri?
- Fotokozani mmene dziko lapansi linalili poyambirira. (Onani chithunzi.)
- Kodi Mulungu anayamba n’kuchita chiyani pokonza dziko lapansi kuti padzakhale zinyama ndi anthu?
Mafunso ena
- Ŵerengani Yeremiya 10:12.
Kodi ndi makhalidwe ati a Mulungu amene amaoneka m’chilengedwe chake? (Yes. 40:26; Aroma 11:33)
- Ŵerengani Akolose 1:15-17.
Kodi Yesu anachita chiyani pa ntchito yolenga zinthu, ndipo zimenezi ziyenera kukhudza bwanji mmene timamuonera? (Akol. 1:15-17)
- Ŵerengani Genesis 1:1-10.
Kodi dziko lapansi linachokera kuti? (Gen. 1:1)
Kodi n’chiyani chinachitika pa tsiku loyamba lolenga zinthu? (Gen. 1:3-5)
Fotokozani zimene zinachitika m’tsiku lachiŵiri lolenga zinthu. (Gen. 1:7, 8)


text:
MUTU 25
“Mtima Wachifundo wa Mulungu Wathu”
1, 2. (a) Kodi mwachibadwa mayi amachita bwanji mwana wake akamalira? (b) Kodi ndi khalidwe lachikondi liti limene limaposa chifundo cha mayi?
KHANDA likulira pakati pa usiku. Mayi ake akudzuka mofulumira. Kungochokera pamene mwana wake anabadwa, mayiyu sagona kwambiri monga mmene ankagonera kale. Waphunzira kusiyanitsa maliridwe osiyanasiyana a mwana wakeyo. Motero nthaŵi zambiri amadziŵa ngati khandalo likufuna kuyamwa, kufukatidwa, kapena kulisamalira m’njira zina. Koma kaya mwanayo akulira chiyani, mayi akewo amachitapo kanthu. Mtima wake umakhala pa mwana wakeyo moti sanganyalanyaze zimene mwanayo akufuna.
2 Chifundo cha mayi pa mwana wake chili khalidwe limodzi mwa makhalidwe achikondi chakuya kwambiri amene anthu amawadziŵa bwino. Komabe, pali khalidwe lina lachikondi limene limaposa pamenepo, ndilo mtima wachifundo wa Mulungu wathu, Yehova. Kuphunzira khalidwe labwino limeneli kungatithandize kuyandikira kwambiri kwa Yehova. Choncho tiyeni tikambirane zimene chifundo chimatanthauza ndiponso mmene Mulungu wathu alili wachifundo.
Kodi Chifundo N’chiyani?
3. Kodi mawu achihebri otembenuzidwa kuti “kuchitira chifundo” kapena “kuchitira chisoni” amatanthauzanji?
3 M’Baibulo, mawu akuti chifundo amafanana kwambiri ndi akuti kuchitira munthu chisoni. Mawu angapo a Chihebri ndi Chigiriki ali ndi lingaliro la kukhala ndi mtima wachifundo. Mwachitsanzo, talingalirani mawu achihebri akuti ra·cham′, omwe kaŵirikaŵiri amatembenuzidwa kuti “kuchitira chifundo” kapena “kuchitira chisoni.” Buku lina limafotokoza kuti mawu akuti ra·cham′ “amalongosola mmene munthu amamvera chifundo kwambiri ndiponso mwachikondi, monga mmene zimakhalira tikaona munthu yemwe timamukonda kapena yemwe tifunika kumuthandiza wafooka kapena wavutika.” Mawu achihebri ameneŵa, omwe Yehova amawagwiritsa ntchito ponena za iye mwini, amafanana ndi mawu otanthauza “chiberekero” ndipo tikhoza kuwafotokoza kuti ndi “chifundo cha mayi.” *—Eksodo 33:19; Yeremiya 33:26.
4, 5. Kodi Baibulo limagwiritsa ntchito motani mmene mayi amamvera ndi mwana wake wakhanda kuti litiphunzitse chifundo cha Yehova?
4 Baibulo limagwiritsa ntchito mmene mayi amamvera ndi mwana wake kuti litiphunzitse tanthauzo la chifundo cha Yehova. Pa Yesaya 49:15 timaŵerenga kuti: “Kodi mkazi angaiwale mwana wake wa pabere, kuti iye sangachitire chifundo mwana womubala iye? Inde aŵa angaiwale, koma Ine sindingaiwale iwe.” Mafotokozedwe ogwira mtima ameneŵa akutsindika mfundo yakuti Yehova amamvera chifundo kwambiri anthu ake. Motani?
5 N’zovuta kulingalira kuti mayi akhoza kuiwala kuyamwitsa ndi kusamalira mwana wake wakhanda. Ndi iko komwe, khanda silingadzithandize; khanda limafuna chisamaliro ndiponso chikondi cha mayi ake usana ndi usiku. Koma mwachisoni timamva nthaŵi ndi nthaŵi kuti mayi wina wathaŵa mwana wake, makamaka mu “nthaŵi zoŵaŵitsa” zino zimene zikudziŵika ndi kupanda “chikondi chachibadwidwe.” (2 Timoteo 3:1, 3) “Koma Ine sindingaiwale iwe,” akutero Yehova. Yehova sangaleke kukhala ndi mtima wachifundo pa atumiki ake. Chifundo chake n’chachikulu kwambiri kuposa mmene mayi mwachibadwa amamvera chifundo ndi mwana wake wakhanda. N’zosadabwitsa kuti munthu wina pothirira ndemanga pa Yesaya 49:15 anati: “Ameneŵa ndi amodzi mwa mawu amphamvu kwambiri, mwinanso ndiwo amphamvu kwambiri pa onse onena za chikondi cha Mulungu mu Chipangano Chakale.”
6. Kodi anthu opanda ungwiro ambiri amakuona motani kukhala ndi mtima wachifundo, koma kodi Yehova amatitsimikiziranji?
6 Kodi munthu wa mtima wachifundo ndiye kuti ndi wofooka? Anthu opanda ungwiro ambiri amatero. Mwachitsanzo, Seneca, wafilosofi wina wa ku Roma yemwe anakhalako m’masiku a Yesu komanso anali munthu wophunzira kwambiri ku Romako, anali kuphunzitsa kuti “kumvera ena chisoni ndiko kufooka maganizo.” Seneca anali kulimbikitsa chiphunzitso cha Chistoiki, filosofi imene inali kunena kuti munthu azikhala wodekha koma wosamvera anthu chisoni. Seneca anati munthu wanzeru akhoza kuthandiza ovutika, koma sayenera kuwamvera chisoni chifukwa zimenezi zikhoza kumuchititsa kukhala wosadekha. Malingaliro okhala ndi moyo wodzikonda amenewo sanapereke mpata uliwonse wosonyeza chifundo kuchokera pansi pamtima. Koma Yehova sali choncho! M’Mawu ake, Yehova amatitsimikizira kuti “ali wodzala chikondi, ndi wachifundo.” (Yakobo 5:11) Monga mmene tionere, kukhala wachifundo si kufooka, koma ndi khalidwe losonyeza mphamvu ndiponso lofunika kwambiri. Tiyeni tipende mmene Yehova, monga kholo lachikondi, amasonyezera khalidweli.
Yehova Anachitira Chifundo Mtundu Winawake
7, 8. Kodi Aisrayeli anavutika motani ku Igupto wakale, ndipo Yehova anachitapo chiyani pa kuvutika kwawoko?
7 Chifundo cha Yehova chimaoneka mosavuta m’zimene anali kuchitira mtundu wa Israyeli. Kumbukirani nthaŵi ija pamene Aisrayeli miyandamiyanda anali akapolo ku Igupto wakale, komwe anali kuponderezedwa kwambiri. Aigupto ‘anaŵaŵitsa moyo wawo ndi ntchito yolimba, ya dothi ndi ya njerwa.’ (Eksodo 1:11, 14) Ali m’kati movutika choncho, Aisrayeli ankachonderera Yehova kuti awathandize. Kodi Mulungu wa mtima wachifundo anachitanji?
8 Yehova anakhudzika mtima. Ananena kuti: “Ndapenyetsetsa mazunzo a anthu anga ali m’Igupto, ndamvanso kulira kwawo chifukwa cha akuwafulumiza; pakuti ndidziŵa zoŵaŵitsa zawo.” (Eksodo 3:7) Yehova sakanatha kungoona anthu ake akuvutika kapena kungomva akufuula iye wosamva chisoni. Monga taonera m’Mutu 24 wa buku lino, Yehova ndi Mulungu amene amamvera ena chisoni. Ndipotu kumvera munthu wina chisoni, kukhudzidwa ndi ululu umene munthu wina akumva, n’kogwirizana ndi kukhala munthu wachifundo. Komatu Yehova sanangomvera chisoni anthu ake; analimbikitsidwa kuchitapo kanthu kuti awathandize. Yesaya 63:9 amati: “M’kukonda kwake ndi m’chisoni chake Iye anawawombola.” Yehova analanditsa Aisrayeli ku Igupto ndi “dzanja lamphamvu.” (Deuteronomo 4:34) Ndiyeno, iye anawapatsa chakudya mozizwitsa ndiponso dziko lawolawo lachonde kwambiri.
9, 10. (a) N’chifukwa chiyani Yehova anali kulanditsa Aisrayeli mobwerezabwereza atakhazikika m’Dziko Lolonjezedwa? (b) M’masiku a Yefita, kodi Yehova analanditsa Aisrayeli pamene anali kuponderezedwa ndi ndani, ndipo n’chiyani chinamuchititsa zimenezi?
9 Chifundo cha Yehova sichinathere pamenepa. Atakhazikika m’Dziko Lolonjezedwa, nthaŵi ndi nthaŵi Aisrayeli anali kuchita zinthu mosakhulupirika ndipo ankavutika pamapeto pake. Zikatero anthuwo ankazindikira kulakwa kwawo ndi kufuulira Yehova kuti awathandize. Mobwerezabwereza iye anali kuwalanditsa. Chifukwa chiyani? “Chifukwa anamvera chifundo anthu ake.”—2 Mbiri 36:15; Oweruza 2:11-16.
10 Talingalirani zimene zinachitika m’masiku a Yefita. Popeza kuti Aisrayeli anali atayamba kutumikira milungu yonyenga, Yehova analola Aamoni kuwapondereza kwa zaka 18. Pamapeto pake Aisrayeli analapa. Baibulo limatiuza kuti: “Anachotsa milungu yachilendo pakati pawo, natumikira Yehova; ndipo mtima wake unagwidwa chisoni chifukwa cha mavuto a Israyeli.” (Oweruza 10:6-16) Anthu ake atalapa moona mtima, Yehova sanathe kumangowaona akuvutika. Motero Mulungu wa mtima wachifundoyu anapatsa mphamvu Yefita kuti alanditse Aisrayeli m’manja mwa adani awo.—Oweruza 11:30-33.
11. Kodi tikuphunziranji za kukhala wachifundo kuchokera pa zimene Yehova anachitira Aisrayeli?
11 Kodi zimene Yehova ankachitira mtundu wa Israyeli zikutiphunzitsanji za kukhala ndi mtima wachifundo? Chinthu chimodzi n’chakuti, chifundo cha Yehova sindicho kungozindikira momva chisoni mavuto amene anthu akukumana nawo. Kumbukirani chitsanzo chija cha mayi amene mwana wake akamalira amachitapo kanthu chifukwa chomumvera chifundo. Mofananamo, Yehova sanyalanyaza madandaulo a anthu ake. Mtima wake wachifundo umamuchititsa kuwathandiza mavuto awo. Chinanso n’chakuti, mmene Yehova anachitira zinthu ndi Aisrayeli zimatiphunzitsa kuti kukhala wachifundo si kukhala wofooka. Khalidwe lachikondi limeneli linachititsa Yehova kuchita zinthu zamphamvu ndiponso zotsimikizika pothandiza anthu ake. Koma kodi Yehova amachitira chifundo atumiki ake monga gulu basi?
Yehova Amachitira Chifundo Munthu Aliyense Payekha
12. Kodi Chilamulo chinasonyeza motani kuti Yehova amachitira chifundo munthu aliyense payekha?
12 Chilamulo chimene Mulungu anapatsa mtundu wa Israyeli chinasonyeza kuti iye amachitira chifundo munthu aliyense payekha. Mwachitsanzo, talingalirani mmene iye anali kudera nkhaŵa anthu aumphaŵi. Yehova anadziŵa kuti pakhoza kubuka zochitika zadzidzidzi zimene zikanachititsa Mwisrayeli kukhala waumphaŵi. Kodi anthu osauka anafunika kuwaona motani? Yehova analamula Aisrayeli kuti: “[Musakakala] mtima wanu, kapena kuumitsa dzanja lanu kukaniza mbale wanu waumphaŵi; muzimupatsa ndithu, osaŵaŵa mtima wanu pomupatsa; popeza, chifukwa cha ichi Yehova Mulungu wanu adzakudalitsani mu ntchito zanu zonse.” (Deuteronomo 15:7, 10) Yehova analamulanso Aisrayeli kuti asamakolole zonse za m’mphepete mwa minda yawo kapenanso kukunkha khunkha. Anthu ovutika ndiwo anafunika kukunkha zimenezi. (Levitiko 23:22; Rute 2:2-7) Pamene mtunduwo unachita zimene linanena lamulo limeneli loganizira aumphaŵi amene anali nawo, anthu osauka mu Israyeli sanali kupemphetsa chakudya. Kodi zimenezi sizinaonetse kuti Yehova ndi wa mtima wachifundo?
13, 14. (a) Kodi mawu a Davide amatitsimikizira motani kuti Yehova amadera nkhaŵa kwambiri aliyense wa ife monga munthu payekha? (b) Kodi tingachitire chitsanzo motani kuti Yehova ali pafupi ndi amene ali ndi “mtima wosweka” kapena “mzimu wolapadi”?
13 Lerolinonso, Mulungu wathu wachikondi amadera nkhaŵa kwambiri munthu aliyense payekha. Tingakhale otsimikiza kuti amadziŵa bwino kwambiri chilichonse chimene tikuvutika nacho. Wamasalmo Davide analemba kuti: “Maso a Yehova ali pa olungama mtima, ndipo makutu ake atchereza kulira kwawo. Yehova ali pafupi ndi iwo a mtima wosweka, apulumutsa iwo a mzimu wolapadi.” (Salmo 34:15, 18) Munthu wina wothirira ndemanga pa Baibulo ananena za anthu amene akufotokozedwa m’mavesiŵa kuti: “Iwo ali ndi mtima wosweka ndi mzimu wolapa, ndiko kuti, uchimo wawanyazitsa ndipo sakudziona monga ofunika; amadziona monga anthu achabechabe, ndipo amakhala alibe chidaliro chilichonse m’zochita zawo.” Anthu otereŵa angaone ngati Yehova ali nawo kutali kwambiri. Angaonenso kuti ndi opanda ntchito m’pang’ono pomwe moti iye sangawasamalire. Koma sichoncho. Mawu a Davide akutitsimikizira kuti Yehova sasiya anthu amene “amadziona monga anthu achabechabe.” Mulungu wathu wachifundo amadziŵa kuti panthaŵi zoterozo timamufuna kuposa nthaŵi zina zilizonse, ndipo iye amakhala pafupi nafe.
14 Talingalirani izi zimene zinachitika ku United States. Mayi wina anathamangira ku chipatala ndi mwana wake wazaka ziŵiri yemwe anali kubanika ndi kutsokomola kwambiri. Atamupima, madokotala anauza mayi akewo kuti mwanayo afunika kuti agone m’chipatalamo. Kodi usiku umenewo mayiyo anagona kuti? Anali pa mpando pafupi ndi bedi la mwana wakeyo m’chipatala momwemo! Mwana wake anali kudwala ndipo iye anafunika kukhala naye pafupi. Ndithudi tingayembekeze zoposa pamenepa kwa Atate wathu wachikondi wakumwamba. Ndi iko komwe, tinapangidwa m’chifanizo chake. (Genesis 1:26) Mawu ogwira mtima a pa Salmo 34:18 amatiuza kuti pamene tili ndi “mtima wosweka” kapena tili ndi “mzimu wolapadi,” Yehova, monga kholo lachikondi, amakhala “ali pafupi,” ndiko kuti nthaŵi zonse amakhala wachifundo ndi wokonzeka kutithandiza.
15. Kodi Yehova amathandiza aliyense payekha m’njira zotani?
15 Ndiyeno, kodi Yehova amathandiza motani aliyense wa ife payekha? Si kuti amachotsa chimene chikutivutitsacho. Koma anthu amene amachonderera kwa iye kuti awathandize, Yehova wawapatsa zinthu zambiri zowathandiza. Mawu ake, Baibulo, ali ndi uphungu wothandiza womwe ungasinthe zinthu. Mu mpingo, Yehova amapereka oyang’anira oyenerera mwauzimu omwe amayesetsa kusonyeza chifundo chake pothandiza olambira anzawo. (Yakobo 5:14, 15) Pokhala “Wakumva pemphero,” amapereka “Mzimu Woyera kwa iwo akumupempha Iye.” (Salmo 65:2; Luka 11:13) Mzimu umenewo ungatipatse “mphamvu yoposa yachibadwa” kuti tithe kupirira mpaka Ufumu wa Mulungu utachotsa mavuto onse. (2 Akorinto 4:7) Kodi sitingathokoze kuti amatipatsa zonsezi kuti zitithandize? Tisaiwale kuti zimatisonyeza kuti Yehova ndi wa mtima wachifundo.
16. Kodi chitsanzo chachikulu kwambiri cha chifundo cha Yehova n’chiti, ndipo munthu aliyense payekha chimamukhudza motani?
16 Zoonadi, chitsanzo chachikulu cha chifundo cha Yehova n’chakuti anapereka Munthu yemwe amamukonda kwambiri kuti akhale dipo lathu. Yehova anadzipereka mwachikondi pochita zimenezi, ndipo zinatipatsa njira yopulumukira. Kumbukirani kuti dipo limenelo linaperekedwa m’malo mwa ife, aliyense payekha. Mpake kuti Zakariya, atate wake wa Yohane Mbatizi, ananeneratu kuti mphatso imeneyi inaonetsa bwino kwambiri “mtima wachifundo wa Mulungu wathu.”—Luka 1:78.
Pamene Yehova Sasonyeza Chifundo
17-19. (a) Kodi Baibulo limasonyeza motani kuti Yehova amafika poleka kuchitira anthu chifundo? (b) Kodi n’chiyani chinachititsa Yehova kuleka kuchitira chifundo anthu ake?
17 Kodi tiyenera kulingalira kuti Yehova amangosonyezabe mtima wachifundo mpaka kalekale? Ayi, chifukwa Baibulo limanena momveka bwino kuti kwa anthu amene amatsutsa njira zake zolungama, moyenerera Yehova sawachitira chifundo. (Ahebri 10:28) Kuti timvetse chifukwa chimene amachitira zimenezi, kumbukirani chitsanzo cha mtundu wa Israyeli chija.
18 Ngakhale kuti Yehova analanditsa Aisrayeli mobwerezabwereza kwa adani awo, m’kupita kwanthaŵi analeka kuwachitira chifundo. Anthu aliuma ameneŵa ankalambira mafano, ndipo ankaika mafano awo onyansawo ngakhale m’kachisi wa Yehova weniweniyo! (Ezekieli 5:11; 8:17, 18) Ndiponso timamva kuti: ‘Ananyodola mithenga ya Mulungu, napeputsa mawu ake, naseka aneneri ake, mpaka ukali wa Mulungu unaukira anthu ake, mpaka panalibe chowalanditsa.’ (2 Mbiri 36:16) Aisrayeli anafika pakuti panalibe chifukwa chomveka chowachitira chifundo, ndipo molungama Yehova anawakwiyira. Kodi n’chiyani chinatsatirapo?
19 Yehova sanapitirize kuchitira chifundo anthu ake. Analengeza kuti: “Sindidzakhala ndi chisoni, sindidzapulumutsa, sindidzakhala ndi chifundo, chakuti ndisawawononge.” (Yeremiya 13:14) Motero Yerusalemu ndi kachisi wake zinawonongedwa, ndipo Aisrayeli anatengedwa ukapolo ku Babulo. Imakhalatu ngozi yaikulu kwambiri pamene anthu ochimwa apandukiratu kwakuti Mulungu sangawamverenso chisoni!—Maliro 2:21.
20, 21. (a) Kodi chidzachitike n’chiyani pamene Mulungu wafika poleka kuchitira anthu chifundo m’masiku athu ano? (b) Kodi ndi mphatso yachifundo iti ya Yehova imene tikambirane m’mutu wotsatira?
20 Nanga bwanji lerolino? Yehova sanasinthe. Chifukwa cha chifundo chake, watuma Mboni zake kuti zilalikire ‘uthenga wabwino wa Ufumu’ padziko lonse lapansi. (Mateyu 24:14) Pamene anthu a mitima yabwino alabadira, Yehova amawathandiza kumvetsetsa uthenga wa Ufumuwo. (Machitidwe 16:14) Koma ntchitoyi sikuti idzagwiridwa mpaka kalekale. Kungakhale kupanda chifundo ngati Yehova atalola dziko loipali limodzi ndi mavuto ake onse kukhalapobe mpaka kalekale. Yehova akadzafika poti sangachitirenso anthu chifundo, adzaweruza dziko lilipoli. Ngakhale panthaŵi imeneyo, adzapereka chiweruzo chifukwa cha chifundo, adzachitira chifundo ‘dzina lake loyera’ ndiponso atumiki ake odzipereka. (Ezekieli 36:20-23) Yehova adzachotsa kuipa ndipo adzabweretsa dziko latsopano lachilungamo. Yehova analengeza izi zokhudza oipa: “Diso langa silidzalekerera, wosachita chifundo Ine, koma ndidzawabwezera njira yawo pamutu pawo.”—Ezekieli 9:10.
21 Mpaka nthaŵi imeneyo itakwana, Yehova akuchitirabe anthu chifundo, ngakhale amene adzawonongedwa. Anthu ochimwa amene amalapadi moona mtima angapindule ndi imodzi mwa mphatso zachifundo kwambiri za Yehova—angawakhululukire machimo awo. M’mutu wotsatira, tikambirana mawu ena a m’Baibulo amene amapereka chithunzi chabwino kwambiri cha mmene Yehova amakhululukira anthu kotheratu.
^ ndime 3 N’zochititsatu chidwi kuti pa Salmo 103:13, mawu achihebri akuti ra·cham′ akunena za chifundo chimene atate amakhala nacho pa ana ake.
Mafunso Owasinkhasinkha


text:
ZIMENE ACHINYAMATA AMADZIFUNSA
Kodi Ndingatani Ngati Anthu Ena Akukonda Kunena za Ine?
Kunenedwa n’kopweteka
Anthu ena amanena zinthu zoipa zokhudza anzawo kapenanso kuwanenera mabodza n’cholinga chofuna kuwaipitsira mbiri. Munthu ukazindikira kuti anthu amene umawaona kuti ndi anzako amakunena, ngakhale zinthuzo zitakhala kuti si zoipa kwambiri, zimapweteka.—Salimo 55:12-14.
“Ndinazindikira kuti mnzanga ankandinena kuti ndimachita zinthu mosaganizira ena. Zinandipweteka kwambiri chifukwa sindinkayembekezera kuti iyeyo angamandinene choncho.”—Ashley.
Mfundo yoona: Zimapweteka ukazindikira kuti anthu ena amanena zinthu zoipa zokhudza iweyo, kaya anthuwo akhale anzako a pamtima kapena ayi.
Simungapeweretu kunenedwa
Anthu akhoza kunena anzawo pa zifukwa zosiyanasiyana monga izi:
Kukhala ndi chidwi. Anthufe timasangalala tikamacheza ndi anzathu. Choncho mwachibadwa timalankhulana komanso kulankhula za anthu ena. Ndipotu Baibulo limatilimbikitsa kuti ‘tiziganizira ena.’—Afilipi 2:4.
“Nkhani yosangalatsa kwambiri kukambirana ndi yokhudza anthu ena.”—Bianca.
“Kunena moona mtima, ineyo ndimayesetsa kuti ndidziwe zimene zikuchitikira anthu ena. Ndipo ndikadziwa, ndimakondanso kuuzako ena. Sindidziwa kuti n’chifukwa chiyani ndimakonda zimenezi koma zimangondisangalatsa.”—Katie.
Kusowa chochita. Kalekale, anthu ena ankakonda “kuthera nthawi yawo yonse yopuma akufotokoza kapena kumvetsera nkhani yatsopano.” (Machitidwe 17:21) Masiku ano anthu ena amachitanso zimenezi.
“Anthu akasowa chochita, nthawi zina amayamba kupeka nkhani n’cholinga choti apeze cholankhula.”—Joanna.
Kudzikayikira. Pofuna kutithandiza, Baibulo limatichenjeza kuti tizipewa kudziyerekezera ndi ena. (Agalatiya 6:4) N’zomvetsa chisoni kuti anthu ena amene amadzikayikira, amafalitsa zinthu zabodza zokhudza anthu ena.
“Anthu amene amakonda kunena zinthu zoipa zokhudza anthu ena nthawi zambiri amakhala akuchitira nsanje munthuyo. Iwo amafalitsa zinthu zabodza n’cholinga choti azidziona kuti iwowo ndi abwino kuposa munthu amene akumunenayo.”—Phil.
Mfundo yoona: Kaya mufune kapena musafune, anthu azilankhulabe za inuyo kapena za anthu ena.
Musamakhumudwe nazo kwambiri
N’zoona kuti palibe chimene mungachite kuti anthu asiyiretu kunena za inu koma mungasankhe zimene mungachite mukamanenedwa. Ngati mutadziwa kuti anthu akufalitsa mabodza okhudza inuyo, pali zinthu ziwiri zimene mungachite.
1: Mukhoza kungozisiya. Nthawi zambiri zimakhala bwino kungozisiya makamaka ngati nkhaniyo si yaikulu kwenikweni. Mungagwiritse ntchito malangizo a m’Baibulo akuti: “Usamafulumire kukwiya mumtima mwako.”—Mlaliki 7:9.
“Anthu anayamba kufalitsa kuti ndinali pachibwenzi ndi mnyamata winawake woti sindinakumanepo naye. Zinandiseketsa kwambiri moti ndinangozisiya.”—Elise.
“Ngati munthu uli ndi mbiri yabwino sudandaula. Ngakhale anthu atafalitsa zinthu zoipa zokhudza iweyo, ndi anthu ochepa kwambiri amene angakhulupirire. Ndipo pamapeto pake zoona zake zimadziwika.”—Allison.
Yesani izi: Lembani (1) zimene zinanenedwa zokhudza inuyo ndi (2) mmene zinakukhudzirani. Mukalankhula “mumtima mwanu” mmene mukumvera, zimakhala zosavuta kungozisiya.—Salimo 4:4.
2: Mukhoza kulankhula ndi munthu yemwe wayambitsa nkhaniyo. Nthawi ina zimapezeka kuti anthu akufalitsa nkhani yaikulu yokhudza inuyo. Pamenepa mungachite bwino kulankhula ndi munthu amene anayambitsa nkhaniyo.
“Kulankhula ndi anthu amene anayambitsa nkhaniyo kungathandize anthuwo kudziwa kuti mumamva zimene amakunenani. Komanso kungathandize kuti zoona zake za nkhaniyo zidziwike kenako n’kuthetsa mabodzawo.”—Elise.
Mungachite bwino kuganizira mfundo za m’Baibulo zotsatirazi komanso kudzifunsa mafunsowo musanakalankhulane ndi munthu amene amakunenani.
“Munthu aliyense woyankhira nkhani asanaimvetsetse n’ngopusa.” (Miyambo 18:13) ‘Kodi ndikudziwa zonse zokhudza nkhaniyi? Kodi munthu amene wandiuza kuti ndimanenedwayu anamvetsadi zimene anthuwo amanena?’
“Munthu aliyense akhale wofulumira kumva, wodekha polankhula, wosafulumira kukwiya.” (Yakobo 1:19) ‘Kodi ino ndi nthawi yoyenera kulankhula ndi munthu amene amandinenayu? Kodi zimene ndikufuna kuchitazi ndi zoyenereradi? Kapena kodi ndikufunika kudikira kaye kuti mtima wanga ukhale m’malo?’
“Zinthu zonse zimene mukufuna kuti anthu akuchitireni, inunso muwachitire zomwezo.” (Mateyu 7:12) ‘Zikanakhala kuti ineyo ndi amene ndimamunena munthuyu, kodi ndikanafuna kuti andilankhule bwanji? Kodi ndikanakonda kuti andilankhule pamalo otani? Kodi ndikanakonda kuti andilankhule mawu otani komanso kuti nkhope yake izioneka bwanji?’
Yesani izi: Musanakalankhule ndi munthu amene amakunenani, lembani zimene mukufuna mukanene. Kenako dikirani kwa mlungu umodzi kapena iwiri, werenganinso zimene munalembazo ndipo muone ngati mukufunika kusintha zina ndi zina. Mungachitenso bwino kukambirana ndi makolo anu kapena mnzanu woganiza bwino kuti akupatseni malangizo.
Mfundo yoona: Kunenedwa kuli m’gulu la zinthu zimene simungazipeweretu pa moyo wanu. Koma zimenezi sizikutanthauza kuti palibe chomwe mungachite.


text:
Muziphunzitsa Ana Anu Achinyamata Kuti Azitumikira Yehova
“Yesu anali kukulabe m’nzeru ndi mu msinkhu. Ndipo Mulungu ndi anthu anapitiriza kukondwera naye.”—LUKA 2:52.
NYIMBO: 41, 89
1, 2. (a) N’chifukwa chiyani makolo amada nkhawa pa nthawi imene ana awo ali achinyamata? (b) Kodi ana angachite zinthu zabwino ziti pa nthawi imene ali achinyamata?
MAKOLO amasangalala kwambiri mwana wawo akabatizidwa. Mwachitsanzo, mlongo wina dzina lake Berenice ali ndi ana 4 ndipo onsewo anabatizidwa asanakwanitse zaka 14. Iye anati: “Tinasangalala kwambiri kuona kuti ana athu akufuna kutumikira Yehova. Koma tinkadziwanso kuti anawo akamakula azikumana ndi mavuto ambiri.” Ngati muli ndi mwana wachinyamata, mukhoza kumvetsa zimene zinkamudetsa nkhawa mlongoyu.
2 Katswiri wina wodziwa za kaganizidwe ka ana anavomereza kuti nthawi imene ana ali achinyamata ingakhale yovuta kwa makolo ndiponso kwa anawo. Koma iye ananena kuti makolo sayenera kuona kuti achinyamatawo ndi ovuta kapena achibwana. Ayenera kudziwa kuti nthawi imeneyi amaganiza kwambiri, amafuna kusonyeza kuti ali ndi luso lochita zinthu zina paokha komanso amafunitsitsa kucheza ndi anzawo. Komabe pa nthawiyi, angayambenso kukhala pa ubwenzi wolimba ndi Yehova ngati mmene Yesu anachitira ali wachinyamata. (Werengani Luka 2:52.) Akhozanso kusankha kudzipereka kwa Yehova ndiponso kumumvera. Angawonjezerenso luso lolalikira n’kumafunitsitsa kuchita zambiri potumikira Mulungu. Koma kodi mungawathandize bwanji kuti azitumikira Yehova? Mungachite bwino kutsatira chitsanzo cha Yesu chifukwa ankaphunzitsa otsatira ake mwachikondi, modzichepetsa ndiponso mozindikira.
MUZIWAKONDA
3. N’chifukwa chiyani atumwi ankaona kuti Yesu ndi mnzawo wapamtima?
3 Atumwi ankaona kuti Yesu anali Ambuye wawo komanso mnzawo wapamtima. (Werengani Yohane 15:15.) Kale, nthawi zambiri munthu sankauza akapolo ake zakukhosi kwake. Koma Yesu ankakonda ophunzira ake ndipo ankacheza nawo. Iye ankawauza maganizo ake ndiponso mmene akumvera mumtima mwake. Ankamvetseranso ophunzirawo akamamufotokozera zimene akuganiza komanso mmene akumvera. (Maliko 6:30-32) Izi zinathandiza kuti Yesu azigwirizana kwambiri ndi atumwiwo komanso kuti iwo akhale okonzeka kudzagwira ntchito yomwe anadzapatsidwa.
4. Kodi makolo angakhale bwanji anzawo apamtima a ana awo? (Onani chithunzi patsamba 8.)
4 Bambo wina dzina lake Michael ali ndi ana awiri ndipo ananena kuti: “Ngakhale kuti sitingafanane zaka ndi ana athu, tikhoza kukhalabe anzawo apamtima.” Anthu akamagwirizana amachitira zinthu limodzi. Choncho mungachite bwino kupemphera n’kuona ngati ndi zotheka kuti muchepetse nthawi imene mumagwira ntchito n’cholinga choti muzipeza mpata wocheza ndi ana anu. Anthu amene amagwirizana amakondanso zinthu zofanana. Ndiyeno mungachite bwino kuyesetsa kukonda nyimbo, mafilimu ndiponso masewera amene ana anu amakonda. Mlongo wina wa ku Italy dzina lake Ilaria anati: “Makolo anga ankachita chidwi ndi nyimbo zimene ndinkakonda. Bambo anga anali mnzanga wapamtima kwambiri ndipo ndinkamasuka nawo moti ndinkawauza nkhani zimene zinkandivuta kuuza anthu ena.” Sikuti ana anu adzasiya kukulemekezani mukamayesetsa kukhala anzawo apamtima ndiponso kuwathandiza kuti akhale pa ubwenzi wolimba ndi Yehova. (Sal. 25:14) M’malomwake adzaona kuti mumawakonda ndiponso kuwalemekeza ndipo sadzavutika kumasuka nanu n’kumakuuzani zimene zili mumtima mwawo.
5. Kodi ophunzira a Yesu anayenera kuchita chiyani kuti azisangalala potumikira Yehova?
5 Yesu ankakonda kwambiri ophunzira ake ndipo ankafuna kuti iwo azisangalala potumikira Yehova mwakhama. Choncho ankawalimbikitsa kuti azikonda kwambiri ntchito yolalikira ndipo anawauza kuti adzawathandiza.—Mat. 28:19, 20.
6, 7. N’chifukwa chiyani makolo achikondi amaphunzitsa ana awo kuti azikonda kuchita zinthu zokhudza kulambira?
6 N’zosachita kufunsa kuti mumafunitsitsa kuti ana anu akhale pa ubwenzi wolimba ndi Yehova. Nayenso Mulungu amafuna kuti muzilera ana anu “m’malangizo [ake] ndi kuwaphunzitsa kaganizidwe kake.” (Aef. 6:4) Choncho nthawi zonse muyenera kuchita zinthu zothandiza ana anu kulimbitsa ubwenzi wawo ndi Yehova. Paja makolo amaonetsetsa kuti ana awo azipita kusukulu chifukwa chodziwa ubwino wake. N’chimodzimodzinso ndi kuwaphunzitsa za Yehova. Makolo achikondi amaonetsetsa kuti ana awo azikhala nawo pa kulambira kwa pabanja komanso kuti azipita kumisonkhano yampingo ndiponso ikuluikulu. Zimenezi n’zofunika kwambiri chifukwa zingawathandize kudzapulumuka. Choncho muziyesetsa kuthandiza ana anu kuti azisangalala pophunzira za Yehova ndiponso azizindikira kuti iye angawaphunzitse kukhala anzeru. (Miy. 24:14) Yesu anathandiza ophunzira ake kuti azilalikira mwakhama. Inunso muzithandiza ana anu achinyamata kuti azikonda kulalikira ndiponso kuphunzitsa Mawu a Mulungu.
7 Kodi nthawi zonse kuchita zinthu monga kuphunzira Baibulo, kupita kumisonkhano ndiponso kulalikira kungathandize bwanji ana anu achinyamata? Mlongo wina wa ku South Africa dzina lake Erin anati: “Tili ana tinkanyinyirika kuphunzira Baibulo, kupita kumisonkhano ndiponso kulalikira. Nthawi zina tinkachita dala zinthu zosokoneza n’cholinga choti tisachite phunziro la banja. Koma makolo athu sankalola kuti phunzirolo lilephereke.” Zimene makolowo ankachita zinathandiza mlongoyu kuona kuti zinthu zokhudza kulambira ndi zofunika kwambiri. Iye ananenanso kuti: “Ndikalephera kwa kanthawi kuchita zinthu zina potumikira Yehova ndimalakalaka kuti ndiyambirenso kuchita zinthuzo. Ngati makolo athu akanakhala olekerera pa zinthu zokhudza kulambira, bwenzi ndikuona kuti palibe vuto kujomba kumisonkhano, kolalikira kapena kuphunzira Baibulo.”
MUZIKHALA ODZICHEPETSA
8. (a) Kodi Yesu anasonyeza bwanji kuti ndi wodzichepetsa? (b) Kodi kudzichepetsa kwa Yesu kunathandiza bwanji ophunzira ake?
8 Ngakhale kuti Yesu anali wangwiro, ankadziwa malire a zimene angachite ndipo ankadalira kwambiri Yehova. (Werengani Yohane 5:19.) Kodi zimenezi zinachititsa kuti ophunzira ake asamamulemekeze? Ayi. Koma zinawathandiza kuti azimulemekeza kwambiri ndipo anatengera chitsanzo chake.—Mac. 3:12, 13, 16.
9. Kodi makolo akamavomereza zimene alakwitsa n’kupepesa amathandiza bwanji ana awo?
9 Mosiyana ndi Yesu, ifeyo ndife ochimwa ndipo timalakwitsa zinthu zambiri. Choncho makolo ayenera kukhala odzichepetsa n’kumavomereza akalakwitsa zinazake. (1 Yoh. 1:8) Kuchita zimenezi kungathandize kuti achinyamatawo aziwalemekeza ndiponso kuti nawonso azivomereza mosavuta akalakwitsa zinthu. Paja ambirife timalemekeza bwana amene amavomereza zimene walakwitsa, n’kupepesa. Mlongo wina dzina lake Rosemary ali ndi ana atatu ndipo anati: “Ine ndi mwamuna wanga tinkavomereza tikalakwitsa zinazake ndipo izi zinkachititsa kuti ana athu azimasuka nafe n’kumatiuza mavuto awo. Tinkazindikiranso kuti sitikudziwa zambiri. Choncho tinkapemphera limodzi ndi ana athu n’kuwathandiza kuti azifufuza malangizo m’Baibulo ndiponso m’mabuku athu.”
10. Kodi Yesu ankasonyeza bwanji kudzichepetsa popereka malamulo?
10 Yesu akanatha kungopereka malamulo kwa ophunzira ake oti azitsatira. Koma popeza kuti anali wodzichepetsa, ankawafotokozera chifukwa chimene akuperekera malamulowo. Mwachitsanzo, pamene ankawauza kuti azifunafuna Ufumu choyamba ndi chilungamo cha Mulungu, ananena kuti: “Ndipo zina zonsezi zidzawonjezedwa kwa inu.” Komanso atawauza kuti: “Lekani kuweruza ena,” anawauzanso chifukwa chake. Iye anati: “Kuti inunso musaweruzidwe, pakuti chiweruzo chimene mukuweruza nacho ena inunso mudzaweruzidwa nacho.”—Mat. 6:31–7:2.
11. N’chifukwa chiyani makolo angachite bwino kuuza ana awo chifukwa chimene asankhira zinazake?
11 Ngati n’zotheka, nanunso muziwauza ana anu achinyamata chifukwa chimene chakuchititsani kusankha zinazake kapena kupereka lamulo linalake. Ana anu akamvetsa chifukwacho, sizingawavute kumvera. M’bale wina dzina lake Barry ali ndi ana 4 ndipo anati: “Kufotokoza zifukwa kumathandiza kuti ana anu azikudalirani chifukwa amaona kuti mumapereka malamulo muli ndi zifukwa zomveka.” Tizikumbukira kuti mosiyana ndi ana aang’ono, achinyamata amayamba kuganiza kwambiri ndiponso kusankha okha zochita. (Aroma 12:1) Ndiyeno Barry ananenanso kuti: “Achinyamata ayenera kuphunzira kusankha zinthu ataganizira kaye osati mopupuluma.” (Sal. 119:34) Choncho muzidzichepetsa n’kumauza ana anu achinyamata chifukwa chimene mwasankhira zinazake. Zimenezi zingawathandize kuti azisankha zochita mwanzeru ndiponso kuona kuti simuwaderera.
MUZIKHALA OZINDIKIRA NDIPONSO MUZIWAMVETSA
12. Kodi Yesu anasonyeza bwanji kuti ndi wozindikira pothandiza Petulo?
12 Yesu anali wozindikira ndipo ankadziwa mmene angathandizire ophunzira ake. Mwachitsanzo, pa nthawi ina Petulo anauza Yesu kuti adzikomere mtima n’cholinga choti asaphedwe. Koma Yesu anadziwa kuti maganizowa ndi olakwika. Choncho anathandiza Petulo komanso ophunzira ena onse kudziwa ubwino wa kudzipereka ndiponso kuipa kwa mtima woopa kuchita zimene Mulungu akufuna. (Mat. 16:21-27) Petulo anamvetsa mfundoyi ndipo anaphunzirapo kanthu.—1 Pet. 2:20, 21.
13, 14. (a) Kodi ndi zinthu ziti zimene zingasonyeze kuti chikhulupiriro cha mwana wanu chayamba kuchepa? (b) Kodi mungasonyeze bwanji kuzindikira pothandiza mwana wanu?
13 Muzipempha Yehova kuti akuthandizeni kukhala wozindikira n’cholinga choti muzidziwa mmene mungathandizire ana anu. (Sal. 32:8) Mwachitsanzo, n’chiyani chingasonyeze kuti chikhulupiriro cha mwana wanu chayamba kuchepa? Kodi wayamba kumangodandaula za abale ndi alongo? Kapena kodi akuoneka kuti akukubisirani zinazake? N’zoona kuti si bwino kufulumira kuganiza kuti akuchita machimo ena akuluakulu ndipo wayamba moyo wachiphamaso. * Koma zimenezi sizikutanthauza kuti muzinyalanyaza ngati akuonetsa zizindikiro zoti ali ndi vuto linalake.
14 Kuti mudziwe mmene mungathandizire mwana wanu, muzimufunsa mafunso mokoma mtima ndiponso mwaulemu ngati mmene Yesu ankachitira. Mukamatunga madzi pachitsime mofulumira kwambiri, amatayika. Mofanana ndi zimenezi, kufunsa mwana wanu mafunso momupanikiza kungachititse kuti asakuuzeni maganizo ndiponso zolinga zake. (Werengani Miyambo 20:5.) llaria amene tamutchula kale uja ananena kuti: “Ndili wachinyamata ndinkafunitsitsa kucheza kwambiri ndi anzanga akusukulu ngakhale kuti ndinkadziwa kuti zimenezi sizingandithandize kutumikira Yehova. Ndiyeno makolo anga anazindikira kuti sindikusangalala, choncho tsiku lina anandifunsa ngati pali vuto linalake limene likundidetsa nkhawa. Ndinayamba kulira ndipo ndinawapempha kuti andithandize. Iwo anandikumbatira n’kundiuza kuti akumvetsa vuto langa ndipo andithandiza.” Nthawi yomweyo, makolo akewo anayamba kumuthandiza kuti apeze anzake abwino mumpingo.
15. Pochita zinthu ndi ena, kodi Yesu anasonyeza bwanji kuti anali wozindikira?
15 Yesu anasonyezanso kuti ndi wozindikira m’njira ina. Iye ankadziwa zimene ophunzira ake ankachita bwino ndiponso zimene ankalephera. Mwachitsanzo, Natanayeli atamva zoti Yesu wachokera ku Nazareti ananena kuti: “Kodi mu Nazareti mungatuluke kanthu kabwino?” (Yoh. 1:46) Kodi mukanakhala inuyo mukanaganiza kuti Natanayeli ndi munthu wotani? Mwina mukanaganiza kuti ndi watsankho, wopanda chikhulupiriro komanso wosaona zabwino zimene ena angachite. Koma Yesu anali wozindikira ndipo anaona kuti Natanayeli anali munthu woona mtima. Iye anati: “Onani Mwisiraeli ndithu, amene mwa iye mulibe chinyengo.” (Yoh. 1:47) Yesu ankatha kudziwa zimene zili mumtima mwa munthu ndipo ankagwiritsa ntchito luso limeneli kuti aone makhalidwe abwino a anthu ena.
16. Kodi mungathandize bwanji mwana wanu wachinyamata kuti akhale ndi makhalidwe abwino?
16 N’zoona kuti ife sitingadziwe zimene zili mumtima mwa munthu koma Yehova akhoza kutithandiza kukhala ozindikira. Iye angatithandize kuona makhalidwe abwino amene ana athu achinyamata ali nawo. Palibe amene amafuna kunenedwa kuti ndi wovuta. Choncho si bwino kulankhula kapena kuchita zinthu zosonyeza kuti mumaona kuti mwana wanuyo ndi wovuta kapena wosamvera. Ngakhale mwanayo atakukhumudwitsani, ndi bwino kumuuza kuti mumaona makhalidwe ake abwino ndipo mukudziwa kuti akufunitsitsa kuchita zabwino. Muziona akamayesetsa kusintha ndipo muzimuyamikira. Ngati n’kotheka, muzimusiya kuti apange yekha zinthu zina n’cholinga choti aziona kuti mumamudalira. Izi n’zimene Yesu ankachita ndi ophunzira ake. Patangopita chaka chimodzi ndi hafu kuchokera pamene anakumana ndi Natanayeli (dzina lake lina linali Batolomeyo), Yesu anamusankha kuti akhale mtumwi wake ndipo anadzakhala Mkhristu wolimba kwambiri. (Luka 6:13, 14; Mac. 1:13, 14) Mukamayamikira mwana wanu mumamuthandiza kuti asamadzikayikire ndipo amadziona kuti ndi Mkhristu wabwino amene Yehova akhoza kumugwiritsa ntchito m’gulu lake.
MUKAWAPHUNZITSA BWINO MUDZAKHALA OSANGALALA
17, 18. Kodi chingachitike n’chiyani mukamayesetsa kuthandiza ana anu achinyamata kuti azitumikira Yehova?
17 Mwina nthawi zina mukhoza kumva ngati mmene Paulo ankamvera akaganizira za anthu amene anawaphunzitsa za Yehova. Iye ankawakonda kwambiri ndipo ‘ankasautsika ndi kuzunzika kwambiri mumtima’ chifukwa chowadera nkhawa. (2 Akor. 2:4; 1 Akor. 4:15) M’bale wina dzina lake Victor ali ndi ana atatu ndipo anati: “Kulera ana athu pa nthawi imene anali achinyamata kunali kovuta. Koma zosangalatsa zinali zambiri kuposa zokhumudwitsa. Yehova anatithandiza kuti tizikondana kwambiri ndi ana athuwo.”
18 Musatope kuphunzitsa ana anu achinyamata kuti azitumikira Yehova. Mukatero mudzasangalala kwambiri kuona kuti akukonda Yehova ndiponso kumutumikira mokhulupirika.—3 Yoh. 4.
^ ndime 13 Makolo angagwiritse ntchito buku lakuti, Mayankho a Zimene Achinyamata Amafunsa, Buku Loyamba, tsamba 317 ndiponso Buku Lachiwiri, tsamba 136 mpaka 141.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
6 Tsopano Yobu anayankha kuti:
2 “Zikanakhala bwino masautso anga+ onse akanayezedwa kulemera kwake,
Ndiponso pa nthawi yomweyo mavuto anga akanaikidwa pasikelo.
3 Chifukwa panopa akulemera kuposa mchenga wam’nyanja.
N’chifukwa chake ndalankhula zopanda pake.+
4 Pakuti mivi ya Wamphamvuyonse yandilasa,+
Ndipo ine ndikumwa poizoni wa miviyo.+
Zoopsa zochokera kwa Mulungu zasonkhana kuti zilimbane nane.+
5 Kodi mbidzi+ imalira ikudya msipu?
Kapena ng’ombe yamphongo imalira ikudya chakudya chake?
6 Kodi chakudya chosakoma chingadyedwe chopanda mchere?
Kapena kodi utomoni wa zomera umakoma?
7 Moyo wanga wakana kukhudza zinthu zoterozo.
Zili ngati matenda m’chakudya changa.
8 Zikanakhala bwino pempho langa likanayankhidwa,
Ndiponso Mulungu akanandipatsa chiyembekezo.
9 Zikanakhala bwino Mulungu akanati angondiphwanya,
Akanati atambasule dzanja lake n’kundipha.+
10 Ngakhale zimenezo, bwenzi zili zonditonthoza.
Ndikadadumpha ndi chisangalalo+ ngakhale kuti ndikumva ululu wosalekeza,
Chifukwa sindinabise mawu+ a Woyerayo,+ ngakhale kuti iye sakanandichitira chisoni.
11 Kodi ndili ndi mphamvu zochuluka motani, kuti ndizidikirabe?+
Ndipo kodi mapeto anga ndi otani, kuti ndipitirize kutalikitsa moyo wanga?
12 Kodi mphamvu zanga ndi mphamvu za miyala?
Kapena kodi mnofu wanga ndi wamkuwa?
13 Ndilibenso mphamvu zodzithandizira,
Ndipo sindingathenso kugwira ntchito bwinobwino.
14 Aliyense wosasonyeza mnzake kukoma mtima kosatha,+
Adzasiyanso kuopa Wamphamvuyonse.+
15 Ngakhale abale anga amene, achita zachinyengo+ ngati mtsinje woyenda nthawi yozizira,
Ngati makwawa a mitsinje yoyenda nthawi yozizira, imene imauma.
16 Mitsinjeyo imakhala ndi madzi akuda chifukwa cha kusungunuka kwa madzi oundana,
Ndipo chipale chofewa nachonso chimasungunukira momwemo.
17 Pa nyengo yake imakhala yopanda madzi,+ imakhala chete.
Kukatentha, imauma.+
18 Njira zawo zimakhala zokhotakhota.
Mitsinjeyo imapita kumalo opanda kanthu, n’kutha.
19 Magulu a amtengatenga a ku Tema+ amaifunafuna,
Asabeya+ apaulendo amaidikirira.
20 Amachita manyazi chifukwa chakuti anali ndi chikhulupiriro,
Amafika pamalowo n’kukhumudwa.+
21 Mofanana ndi zimenezi, amuna inu mwakhala opanda pake,+
Mwaona zoopsa n’kuyamba kuchita mantha.+
22 Kodi ndinanena kuti, ‘Mundipatse kanthu,
Kapena mutapeko pa chuma chanu n’kundiperekera mphatso?
23 Kapena mundipulumutse m’manja mwa mdani,+
Ndi kundiwombola m’manja mwa anthu ankhanza?’+
24 Mundilangize, ndipo ine ndikhala chete.+
Zimene ndalakwitsa, mundidziwitse.+
25 Mawu olungama, ndithu sapweteka.+
Koma kodi kudzudzula kwanu kuli ndi phindu lanji?+
26 Kodi mwapangana kuti mudzudzule mawu anga,
Chonsecho mawu a munthu wopanda chiyembekezo+ amatengedwa ndi mphepo?+
27 Inutu mukhoza kuchita maere kuti mutenge mwana wamasiye,+
Ndipo mnzanu mukhoza kumugulitsa.+
28 Tsopano tandimvetserani,
Ndipo muone ngati ndilimbe mtima kukunamizani.+
29 Chonde sinthani maganizo anu, kuti pachitike chilungamo.
Ndithu sinthani maganizo. Inetu ndikadali wolungama.+
30 Kodi palilime panga pali zosalungama?
Kapena kodi m’kamwa mwanga simuzindikira mavuto?
Patsani ena
Patsani ena
Yobu 6
Baibulo la Dziko Latsopano la Malemba Opatulika
https://www.jw.org/finder?docid=1011452&Book=18&Chapter=6&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D6%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
1 Ine Yuda, kapolo wa Yesu Khristu koma m’bale wake wa Yakobo,+ ndikulembera oitanidwa+ okondedwa ndi Mulungu Atate, amene ali naye pa ubwenzi,+ amenenso asungidwa+ kuti akhale ogwirizana ndi Yesu Khristu.
2 Chifundo,+ mtendere,+ ndi chikondi+ ziwonjezeke kwa inu.+
3 Okondedwa,+ ngakhale kuti ndinali kuyesetsa kuti ndikulembereni za chipulumutso chimene tonsefe tili nacho,+ ndaona kuti ndi bwino kuti ndikulembereni zokulimbikitsani kumenya mwamphamvu nkhondo yachikhulupiriro+ chomwe chinaperekedwa kamodzi kokha kwa oyerawo.+
4 Ndatero chifukwa chakuti anthu ena alowa mozemba pakati pathu.+ Anthu amenewa Malemba anawasonyezeratu kalekale+ kuti adzaweruzidwa.+ Iwo ndiwo anthu osaopa Mulungu+ amene atenga kukoma mtima kwakukulu kwa Mulungu wathu kukhala chifukwa chochitira khalidwe lotayirira,+ ndipo akhala osakhulupirika+ kwa Ambuye wathu mmodzi yekha+ amene anatigula,+ Yesu Khristu.
5 Ngakhale kuti mukudziwa kale zinthu zonse, ndikufuna kukukumbutsani kuti,+ ngakhale kuti Yehova anapulumutsa anthu ake powatulutsa m’dziko la Iguputo,+ pambuyo pake anawononga amene analibe chikhulupiriro.+
6 Ndiponso angelo amene sanasunge malo awo oyambirira koma anasiya malo awo okhala,+ Mulungu anawasunga kosatha m’maunyolo,+ mu mdima wandiweyani kuti adzaweruzidwe pa tsiku lalikulu.+
7 Komanso mizinda ya Sodomu ndi Gomora ndi mizinda yozungulira mizinda imeneyi,+ inalandira chilango cha moto wosatha,+ motero yaikidwa monga chitsanzo chotichenjeza.+ Anthu ake anachita mofanana ndi amene tatchula aja, pochita dama loipitsitsa ndiponso pogonana m’njira imene si yachibadwa.+
8 Ngakhale zili choncho, anthu amenewanso, pokonda zongolota,+ akuipitsa matupi ndi kunyalanyaza ulamuliro+ ndipo amalankhula zonyoza amene ali ndi ulemerero.+
9 Koma pamene Mikayeli+ mkulu wa angelo+ anasemphana maganizo+ ndi Mdyerekezi ndipo anakangana naye za mtembo wa Mose,+ sanayese n’komwe kumuweruza ndi mawu onyoza,+ m’malomwake anati: “Yehova akudzudzule.”+
10 Koma anthu amenewa amalankhula monyoza zinthu zonse zimene sakuzidziwa bwinobwino,+ ndipo ali ngati nyama zopanda nzeru. Pochita zinthu zawo zonse zimene amazichita mwachibadwa, amakhala ngati nyama+ ndipo mwa kutero amapitiriza kudziipitsa.+
11 Tsoka kwa iwo, chifukwa chakuti ayenda m’njira ya Kaini.+ Athamangira m’njira yolakwika ya Balamu+ kuti alandire mphoto, ndipo awonongeka potengera kulankhula kopanduka+ kwa Kora.+
12 Anthu amenewa ali ngati miyala ikuluikulu yobisika m’madzi,+ pamene akudya nanu limodzi pa maphwando anu amene mumachita kuti musonyezane chikondi. Alinso ngati abusa amene amadzidyetsa okha mopanda mantha,+ mitambo yopanda madzi yotengeka+ ndi mphepo+ kupita uku ndi uku, mitengo yopanda zipatso koma nyengo yake yobereka zipatso ili pafupi kutha, yakufa kawiri, yozulidwa.+
13 Ali ngatinso mafunde oopsa a panyanja otulutsa thovu la zinthu zoyenera kuwachititsa manyazi,+ ndiponso nyenyezi zosochera, zimene azisungira mdima wandiweyani wosatha.+
14 Ngakhalenso Inoki,+ wa m’badwo wa 7 kuchokera kwa Adamu, analosera za iwowa pamene anati: “Taonani! Yehova anabwera ndi miyandamiyanda ya oyera ake,+
15 kudzapereka chiweruzo kwa onse,+ ndi kudzagamula kuti onse osaopa Mulungu apezeka ndi mlandu chifukwa cha ntchito zawo zonyoza Mulungu zimene anazichita mosaopa Mulungu, komanso chifukwa cha zinthu zonse zonyoza koopsa zimene ochimwa osaopa Mulungu anamunenera.”+
16 Anthu amenewa ndi okonda kung’ung’udza,+ okonda kudandaula za moyo wawo, ongotsatira zilakolako zawo,+ ndipo amalankhula modzitukumula.+ Amatamandanso anthu ena+ n’cholinga choti apezepo phindu.
17 Koma inu okondedwa, kumbukirani mawu amene atumwi a Ambuye wathu Yesu Khristu ananena kalero,+
18 mmene anali kukuuzani kuti: “M’masiku otsiriza kudzakhala onyodola, otsatira zilakolako zawo pa zinthu zonyoza Mulungu.”+
19 Anthu amenewa ndiwo amayambitsa magawano,+ amachita zauchinyama,+ ndipo alibe mzimu wa Mulungu.+
20 Koma inu okondedwa, podzilimbitsa+ pamaziko a chikhulupiriro chanu choyera kopambana,+ ndi kupemphera mu mphamvu ya mzimu woyera,+
21 pitirizani kuchita zinthu zimene zingachititse Mulungu kukukondani.+ Chitani zimenezi pamene mukuyembekezera kuti chifundo+ cha Ambuye wathu Yesu Khristu chidzakutsegulireni njira yoti mulandirire moyo wosatha.+
22 Ndiponso, pitirizani kuchitira chifundo+ ena amene akukayikakayika.+
23 Apulumutseni+ mwa kuwakwatula pamoto.+ Pitirizaninso kuchitira chifundo ena onse, koma ndi mantha. Iwo aipitsa zovala zawo zamkati ndi ntchito za thupi. Choncho pamene mukuwachitira chifundo, mutalikirane kwambiri ndi zovala zawo zoipitsidwazo.+
24 Koma ponena za Mulungu amene angathe kukutetezani+ kuti musapunthwe, ndiponso kukuikani opanda chilema+ pamaso pa ulemerero wake ndi chisangalalo chachikulu,
25 kwa iyeyo, Mulungu yekhayo amenenso ndi Mpulumutsi wathu+ mwa Yesu Khristu+ Ambuye wathu, kukhale ulemerero,+ ukulu, mphamvu+ ndi ulamuliro,+ kuchokera kalekale+ kufikira panopa, mpaka ku nthawi yonse yomka muyaya.+ Ame.+
Patsani ena
Patsani ena
Yuda 1
Baibulo la Dziko Latsopano la Malemba Opatulika
https://www.jw.org/finder?docid=1011452&Book=65&Chapter=1&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D65%26Chapter%3D1%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Apa ndi paketi wathunthu wa Boeing 767-300 ndi 12 liveries m'gulu akuderanso. SkySpirit2010 chitsanzo. Onani kuti cockpit pafupifupi (VC) ndi Airbus A300 Thomas Ruth mwaukadauloZida Baibulo, lodabwitsa koma chidwi mix! Pali palibe 767 Freeware VC kuti akhoza anaphatikizidwa chitsanzo ichi, izi ndi kukondera zabwino tsopano. Zikuphatikizapo mwambo zidzasintha zikumveka ndi utsi ndi Amakutetezani Alert chizindikiro.
Liveries Zina: Aeroflot, AirBerlin, Air Canada, Air France, British Airways, Delta, DHL, FedEx, LOTI, Qantas, UPS, Utair.
Author SkySpirit2010, VC ndi Thomas Ruth, Zikumveka ndi Emil Serafino


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Mozambique
Rua da Micaia No. 160
Bairro Triunfo
Costa do Sol
MAPUTO
MOZAMBIQUE
+258 21-450-500
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:00 p.m. mpaka 3:30 p.m.
Nthawi yonse: Ola limodzi
Zimene Timachita
Timamasulira mabuku ofotokoza nkhani za m’Baibulo m’zinenero zambiri. Alendo odzaona malo amauzidwanso mbiri ya Mboni za Yehova ku Mozambique.